url: =ZAM Thupuak :: 10 Mar 19 (Fraud Case vai DHS uliante hong paiding) :: ZOMI DAILY\nZAM Thupuak :: 10 Mar 19 (Fraud Case vai DHS uliante hong paiding)\nposted on 9 March 2019 at 3:13 pm Lomkholna: Malaysia, News, ZAM, Zomi\nRESETTLEMENT SUPPORT CENTRE (RSC) PAN TANGKO NA :: USA Pipeline sungah akihelkha a, min kitaih Fraud-Case tawh a awkte a dingin, a sawt loin United State pan DHS uliante thudotna nei dingin hong paibaih ta ding uhhi. Resettlement Support Centre (RSC) zumpi panin hong kizasak sate leh thudot ding ni akipiasate khempeuh thudotna interview kinei kik tading hi. Mimal/Innkuan tuabanga akizasak khempeuh in hong kipia interview/thudot’ ding ni mah in pelh lo nong pai/kihel hamtang dinguh kong deihsak mahmah uh hi. A zenzen in, interview ni nong paitheih kei ding leh hih Resettlement Support Centre (+60 321415846) ah hong kipiasa ni in Interview ding na paitheih lo na a hang hong zasak ta un.\nDSU PAN ZAKSAKNA :: Nunglam in Thursday ni leh Friday ni ta in UNHCR zum ah vaidawpna ahi DSU/RST inquiry tawh kisai pen kikhak ta ding a, vaidawp in pai cih te hong om nawnlo phot ding hi. Hih vaidawp na tawh kisai in thuthak a om leh a om hunhun in hong ki zasak kik pah ding hi.\n2019 ZSM LAIBU KINGAH TA HI : Malaysia zomi Genvai Kipawlna (ZSM) 2019 a ding kilut theita a, ZSM laibu te zong kila thei ta hi. ZSM lut man mikhat ciang kum khat ai RM 20 hi a, hih na lutna hang tawh aham sa a dong tuak I mipihte a panpih, a dah akap hun ah a khitui anulsakna hi gige hi. Hih ZSM ah member na lut na in nang ading apia na hikei a, panpihna akisamte apanpihna hizaw hi. 2018 sungin zong tu ciang ciang Zomi pih te luang (20) val bang lei ah I tuh theih na in nang leh kei I pankhopna ahih bang mah in mailam ah zong mapang khawm lai dingin zong kong zawn pha pha uhhi.\nINTERVIEW NA PAI CIANG :Tulaitak a diakdiakin RSC leh DHS interview te kinawh sap mahmah ta hi. Tua ahih manin interview na pai ciangin pelloin na theih ding thu pawl khat hong om hamtang hi. Tulai tak pen ei ading hun nunung hong hi ta ahih manin interview ah ki ginglopi a na paina pen nang leh nang a kibawlsia tawh a kibang na hih lam phawk gige in. Tua ahih man in hun hoihlo sungah I mailam kalsuan nadingte ei mau mahmah in a hoihpen ding in hancia tek ni.\nKIDAWM CIAT NI : Malaysia om Zomi pih a kua ma ciat I omna gam huih nun zia tawh kizui in kidawm ciat ni cih hong za sak phapha ung. Kimat kihen hong tam mahmah in, a mun mun ah oparasi hong lut pahpah ahih manin vaksuk vaktoh, hawhsuk hawhtoh na ah kidawm ni. I om na veng kim veng pam ah zong kidawm sa in om ciat ni. Kiim leh pam a om mite in hong muh khialh loh dingin I om dan I khawl dan te kikem siam kawm sa in om ciat ni. Vai thupi mahmah lobuang zong vakvak kei zaw leng hoih zaw ding hi. A zenzen in kimat kihen na khat na tuak leh ZAM zum ah hong zasak pah in. Contact – Sia Tuangpu 016 254 4093 – ZAM hotline 016 293 9027\nUNHCR ZUM AH PHONE UPDATE NA PIAK CIANG : UNHCR zumpi ah na phone number update na piak ciangin OPE/RSC man khin na hih leh OPE/RSC lam ah zong pia hamtangin. UNHCR zum ah I piak hangin a Department uh kibanglo ahih manin OPE/RSC te in na ngah lo thei uh a, tua hangin mi pawl khat contact ngah lo in om cip uh hi. Ahih theih lai teng phone No. khek pahpah kei leng hoih pen hi.\nZOMI’ TANGMI THUNGET PAWL te makaihna tawh Zomibup a ding thungetna om ding ahih manin, a gamla a nai cih omlo thungetna ah nong kihel kimciat na dingun zahtakna lianpi tawh kong zawn uh hi. A diakdiakin tulaitak Malaysia gambel te dinmun adingin nakpi takin thungetna kinei ding hi. Lungsim kipumkhat in ih thunget khopna in nalianpi hong piangsak ding cih ih lam en hi. Contact person: Siamah Ciin Ph. No.: +60182688752\nZAM ZUM AH HONG HAWH : Laaitui khuami EAG pawlpi ah Pasian nasem Sia Lian Sawm Khai in Malaysia hong zin sungin Zomi te a it a vei natawh kizui in ZAM zum ah hong hawhin, ZAM zum pansan kawm in Malaysia Zomi te a ding thungetsakna hong nei a hih manin kilungdam mahmah hi. Topa’n siapa nuntakna hong zang semsem tahen.\nZSM PANPIHNA HONG PIA TE : ZSM adingin mimal, Pawlpi leh Khua tek pan in zong panpihna I nget zel mah bangin kum simin zong hong kipia den a, tukum adingin zong ZSM panpihna hong ki piapia tahi.\n34. Teeltui Von Innkuan Malaysia RM200\n35. Myanmar Mission Church RM100\nMYRC CARD VAI ZAKSAKNA : November 14, 2018 ni-in MYRC card bawl ding form a fill up sa te in 13 March 2019 (Wednesday) ni-in kibawl thei ding hi. Form a fill up sate in 13 March 2019 ni 10:00AM lap in MYRC zumpi ah nong pai na ding uh hong zasak ung. MYRC bawl ding a lunglut te in form a fill up nailo te in March 20, 2019 ni pan in kibawl kik thei ta ding hi.\nCIMAWH TE HUHNA KIPIA : ZBCA te panpihna tawh Malaysia gamsungah cimawk dongtuak te sung pan in a phadiak pawl khat panpih na kipia thei hi. Hih I panpih na sumte pen Zomi Baptist Church of America (ZBCA) te in Zomi Bup cialpi pan ah hong piak sum te a kizek khia kik ahi hi. Hi bangin cimawk dongtuak in panpih ding a neilo te panpih na hong pia khia ZBCA te tungah zong lungdamna lianpi Ipulak khia hi.\n1 . Ning Hau Niang (Phaiza)\n2. Ciin Lam Mang (Phaitu)\n3. Dai Sian Cing (Mualzang)\n4. Cing Khan Lun (Tuilangh)\n1. Zam Lam Pau (Tuilangh) Sungai Buloh thongah kiveh in ZBCA te vehna sum RM50 zong kipia thei\n2. Cin Khan Thang Bukik Jalil Camp ah\n3. Suan Khan Khai (Lezang) Kepong pan Oparasi tawh kiman in kitan khia thei\n4. Dai Thah Lian (Tuimui) Pudu pan Oparasi tawh kiman in kitan khia thei\n5. Niang Lawh Vung (Khuadam) Pudu pan Oparasi tawh kiman in kitankhia thei\n6. Cin Khen Kap (Lailui) Bukit Jalil Camp ah kiveh in ZBCA te vehna sum RM50 zong kipia thei.\n7. Mung Ngaih Lian (Tonsim) Bukit Jalil Camp ah kiveh in ZBCA te vehna sum RM50 zong kipia thei\n8. Kap Deih Cin (Zozang) Bukit Jalil Camp ah kiveh in ZBCA te vehna sum RM50 zong kipia thei\n9. Pau Zam Thang (Anlangh) Sungai Buloh thong ah kiveh in ZBCA te vehna sum RM50 zong kipia thei\n10. Thang Sian Muan (Tuithang) Sungai Buloh thongah kiveh in ZBCA te vehna sum RM50 zong kipia thei\n11. Khualpu (Tamu) Kajang thongah kiveh in ZBCA te vehna sum RM50 kipia thei hi.\n12. Pau Pek (Vaivet) Puncak Alam thong ah kiveh in ZBCA te vehna sum RM50 kipia thei.\n13. Cinte (Vaivet) Puncak Alam thong ah kiveh in ZBCA te vehna sum RM50 zong kipia thei hi.\n14. Ciin Sian Dim (Vangteh) Dawangi Lockup ah vai kibuaipih laitak\n15. Thang Hau (Vangteh) Dang Wangi lockup ah vai kibuaipih laitak\nHibangin thonginn sungah lungzing thanem in om te vehna ding hong piakhia ZBCA te tungah zong lungdamna I ciamteh hi. Hi bangin I vapiak ciangin amau zong Zomi pih te in manggilh loin a phawkna leh a itna uh a thak in phawk in a khitui uh bang hong luang zo uh hi.\n1. Dai Suan Kham (Lingthuk) ACTS, HKL leh DBKL 2 ah vai teng vanpih.\n1. Kap En Tuang (Tuimang) RM20 Panpihna hongpia khempeuh tungah genzawhloh lungdamna lianpi ZAM pan kong tangko uhhi. Hi danin I pan khopnate hang in tuni dong a kalsuan zo I hihi. Topa’n Zomite adingin mapang zo semsem dingin thupha hongpia tahen.\nPrevious: 2020 Election gal etna\nNext: Pasian’ muhzia le Mite’ muhzia ~ Dong Mung


timestamp: atn

url: =China ah sangnaupang kum 13 aphapan khatin anu thatlum, alu tankhia :: ZOMI DAILY\nposted on 10 December 2017 at 10:48 pm Lomkholna: China, News, Sawltak, World\nChina ah naupang pasalno kum 13 aphapan khatin apianna anu thatlum in alu zong tankhiatsak cih Straits Times pan kiza hi. Tuabang in anu athah laitak pen Video kizaih in Social Media tungah khahkhia cisawnsawn hi.\nChinese Media te genkhiatna ah hih thupiang pen Sichuan Province sung aom Dazhu County ah thupiang cihi.\nChinese News Site minthangkhat ahi The Paper te’n hih thupiang pen abeisa Wednesday ni in pulakkhia uh a, Dazhu County sung aom naupangno kum 13 aphapan khatin anu thatlum hi ci’n pulakkhia uhhi.\nAvengte ii genna ah tua naupangno pen sangnaupang khat hi a, Secondary School akahlaitak cihi. A innsung ah api apu tetawh aomkhawm uh cihi.\nHih naupangno in apianna anu tektek pen thatlum in, athahlup laitak Video zong amahtek in WeChat kici Social Media tungah khahkhia hi ci’n Radio Free Asia Chinese News Channel te’nzong pulakkhia uhhi.\nAnu athahlup khitciangin bangmah thubuai apianghetlo bangkek in sanginn ah sangkahding in kuankhia cihi. Tua Video pen alawmte khatin amuh ciangin Police Report kibawl a, tua tungtawn in Police te’n mithat naupangno pen mankhiapah uhhi.\nHih thupiangtawh kisain Dazhu Authorities te’n Friday ni in Statement khat khahkhia uh a, Police Report hongkibawl ciangin sangnaupang kum 13 aphapan khatin anu athahluplam kitheikhia in, kiman khiapah hi ci’n genkhia uhhi. Athahlup anu pen kum 43 aphakhin khat hi a, a innsungtek mahah athahlup ahihi.\nMore: Naupangno khatin anu kiangah sumngen in benggawp\nTuciangciang athu aki theihna ah anupen innsung ah sikan “Discipline” anei mahmahkhat hi a, tuapen atapa in thuakzolo in anupen muhdahbawl cimawk hi. Tuahang in anu pen temta tawh adawtlum kici hi. Chinese Police te’n athu akicianzaw in kankhiading uh cih kiza hi. Tulai khangno, naupangno tezong….. Sawltak #zomidaily\nPrevious: Discrimination Part-1 ~ Dal Sian Amm\nNext: Malaysia gamsung aom McDonald’s te’n Israel ka panpihkei uhhi ci’n nial


url: =Microsoft te’n Kawlgam ah Country Manager koihta :: ZOMI DAILY\nMicrosoft te’n Kawlgam ah Country Manager koihta\nposted on 25 September 2016 at 6:25 pm Lomkholna: Feature, Microsoft, News, Sawltak, Tech\nUS-based Technology lianpikhat ahi Microsoft Company te’n Kawlgamsung ah “Country Manager” khat koihta ci’n Tuesday ni in taangko khia uhhi.\nKawlgam khuahun kikhelna tawh kizui in Microsoft Company tezong hong lunglut mahmahta uh a, Kawlgam sungah nasep azaizaw in septheih nading in Country Manager akoihta uh ahihi. Tua Country Manager asem masa penpendingpa ii aminpen Sy Wann ahihi.\nSy Wann in Microsoft Company tetawh asepkhop madiak in Kawlgamsung aom Cisco Systems te kiangah kum 3 sungbang semngei khin hi. Tuaban ah nidang in US gamsung ah IT Role tawh tawlkhatsung nasem ngei hi. US gamsung ah asepna Company tepen Travelocity leh Capital One cihte hi a, Data Management lamsang ah asem ngiat khat ahihi.\nTu in ahihleh hihpa Sy Wann in Microsoft Company tetawh Kawlgam sungah nasep hongkipan tading a, Microsoft Company ii Product, Service leh Support tuamtuamte ah makaipi panmun honglading hita hi.\n“Kawlgam sung manlangtak in akikhel laitak in Kawlgamsung aom Microsoft Company tawh nasemkhawmding kahih manin kakipak mahmah hi. Kawlgamsung aom Customer te leh Partners tetawh khutkilen in semkhawm in gualzawhna ngahding lametna lianpi tawh Microsoft Company ka makaihding hi” ci’n Sy Wann in genkhia hi.\nRelated: CCleaner ~ Na Computer siansuah in ~ ZD\nMicrosoft Company pen Kawlgam sungah 2013 kumsung in nasep akipan uh ahihi. ZD Sawltak #zomidaily\nPrevious: Malaysia kumpi: Refugee gambeel te amanlang in gamthumna puakmengmeng un\nNext: Christian Hymn te’ tangthu: Dawn Un, Zeisu’ Min Vangliatna


url: =Vondeih Kep Ding – 39 (Pau Khan Kap) :: ZOMI DAILY\nposted on 6 August 2016 at 7:00 am Lomkholna: Article, Paukhankap\nNa pa in ka theih ngei pa pi pawlkhatte innlak (milak ah) ah dik mahmah napi-in amau inn ah hi leh a innkuanpihte in sahang kihtaak in kihta-in kamkhat pau leh lingkalkal zah dongding in lau mawk uh hi. Pawl khat leuleu ciangin milak ah gitloh pau laklak napi-in a inn vuah hileh innkuanpihte tawh ciamnuih peuh bawl in om thei mawk uh hi.\nTangval pawlkhat ta leuleu a inn vuah bangmah sem nuam lo, khutzaw khezaw bangin om napi-in a nungak helna khawng ah thanuam cihtak in thanuam bilbel uh hi. Thu khat la khat om leh sawlkul genkul peuhmah lo-in leng laklak liangin tai valval liang uh hi. Pawl khat te leuleu a inn vuah thanuam napi-in midang peuhmah huh theih dingin a ngaihsut ngiatlo mi omta leuleu hi.\nNa pu adam lai-in hong gen ngei thu khat ka phawk kik hi.“Mi inn khat peuh na hawh ciangin a innteekte-in vaimim khawng a tol leh nang guak melkhang khawng ah tu teta lo-in tol pih phei in. Innteek te an ne dingin hong kithawi in ankuang khawng hong lui ciang,‘ hong hawh kik ning’ci-in kihem in. Mi inn khat peuh na hawh ciangin na lut ma-in hemnawl masa hamtang in,’’hong ci ngei hi.\nTuin na pu hong gen thute ka ngaihsut kik ciangin na pu in khat peuh hong muhdah ding, khat peuh i mitdong dingin ka om khak ding hong na phal hetlo ahih lam phawk kik ing. Khat peuh hong etneu ding, khat peuh in ciamnuihna in nang hong zat ding ke’n zong hong phal lo hi ing. Kei bek hi tuan kei ning. Mi khempeuh in a sung panin apiang a tate uh mi etneu ding leh mi simmawh dingin a phal kuama ta omlo ding hi. Kong phal loh bek hi-in thatang suangin nang hong sawl thei, hong uk thei lo hi ing. Formula khawng aom hi leh bangzah bangzah abei zongin nang adingin lei in hong khak ning. Ahi zongin tuadan dingin a kibawl formula lah om lian nai lo ahih manin haksa sa ing.\nNang leh nang kisit in nisim in na kipuah tohtoh ding hong deih ing.\nTua leh khua sung ah vok asi si lai mah hiam ou. Khuapihte pawlkhat in,‘ mobile tower aom hang hi’n teh,’ci-in tua thu lunglut huai sa ing.\nPrevious: BB King : A tomin theihhuai kasak ~ Zen Lian\nNext: Mangdan khempeuh zong hoihkhin samkei! ~ Tual Khan Suan


url: =Kidona Lianpi 3: Khimzin Laitual Len Hun: Lampialna ~ Zomi Adventist Innkuan\n3: Khimzin Laitual Len Hun:\nSAWLTAK Paul in Thessalonika pawlpite alaikhak anihveina ah lampialna in pope’ vangliatna kipsak ding hi ci in hilhkhol hi. A genna ah, “Tua A Gilopa in mite’ biak pasian a kici khempeuh leh na khempeuh nial gawp ding hi. Tua te khempeuh sangin a lian zaw-in a kigaihsut ban-ah Pasian ka hi hi, ci-in Pasian’ biakinn sung mah mah ah pai in ava tu ding hi.” ci hi. 2 Thess. 2:3,4,7. Sawltakpa in asanggam te avaikhak beh laina ah, “Tua mawhna thusim pen in tu na ngawn-in na a seem seem ta hi” ci hi. Tua ama thugen lai hun laitak na ngawn ah langpan’na pen simtham takin pawlpi sungah kiguang guang khin-a, pope vangliat nading lampi ki ziik ziik ta hi, ci hi.\nA simtham, dam dam leh tawm tawm-in na seem seem a, a tawp na ah mihingte lungsim a uk zawh khit ciangin akilangtang-in Pasian gensiatna leh mikheemna tawh Gilopa (akiseel mawhna mipa) in na asem hi. A tuung-in akilang thamcing loin lawki upna leh ngeinate Khristian pawlpi sungah a guang guang phot hi. Pawlpi in lawkite khut nuai ah nakpi-in bawlsiatna athuak lai in kop-leh-kai thuahna lungsim leh dikzulna tawm vei sung adal hi. Ahih hangin bawlsiatna adaih ciangin Khristian upna in kumpite leh thukhen zumte hong lawh pah hi. Tua pawlpi in Khrist leh a nungzuite kiniamkhiatnate nusia in lawki siampite leh ukpite kiliatsaknate hong nei pah ta uh hi. Pasian thu a phamawh taktak teng mun ah mihing deih thu mawk mawkte leh khanglui thuciin’ lelte khawng hong bulhto pah ta uh hi. Kum 400 huam kipat tuung lai-a a min bek-a Constantine a kikhelna thu hangin nuam na lianpi pianga, leitung bup in thumaan pen puansilh kizepna (50) bangin silh-in pawlpi sung hong lut uh hi. Tua man-in nasepna nin pen nawhsatak-in kalsuan ta hi. Ama thuguipi in pawlpi uk ta a hih manin, lawki biakna in a gual lel a bat hangin a gual zo zaw a hi gige hi. Ama thu upna, azeh tuam tuamte, a pawite, pupa thuciinte, Khrist pawlpi akicite sung ah ki zangh ta hi.\nHih lawki thu leh Khristian thu helkhawmna in hilhkholhna sunga Pasian niala amah kilian zaw sak acih “Mawhna mipa,Gilo mipa” picinna a piangsak hi. Tua biakna khial vaipi pen Satan vaang tawh a kiseem khia hong hi a, Tokhom tung ah tu-a leitung bup a ut banga a uk theihnang nasep-ii mualsuang a hi hi.\nKhat vei Satan in Khrist tawh kipawl khawm ding a zol hi. Gam lak aa Pasian Tapa kiangah hong hawh hi. Leitung gam khempeuh leh a thupina teng lak-in, khuamial kumpipa a tungnunna a pulak nading leh tua gam khempeuh leh a minthanna teng piak dingin a zol hi. Khrist in tua mawhzolpa taai a, Ama kiang pan a paikhia dingin a sawl hi. Ahih hangin Satan in mihingte tungah tua zolna mah azat ciangin a lawh cing zaw hi. Leitung hamphatna leh zahtakna a ngah nop man-in pawlpi in mite pahtawina leh leitung miliante’ huhna tawh Khrist a nilkhia ta mai uh hi. Tua Satan’ sawltak Rome-a bishop hong pawm ta hi.\nRome pawlpite upna bulpite laka khat pen, pope in leitung buppi-a mihing mitmuh theih Khrist’ pawlpi lutang hi cih ahi hi. Leitung buppi-a phungzite leh pastor te khempeuh tung ah alian pen thuneihna nei hi cih bek zong hi lo lai-in, pope in Pasian hi, ci uh hi. “Topa i Pasian Pope” ci uh hi. Amah pen khial theingeilo hi, ci uh hi. Mi khempeuh ama tungah to akai ding ngen hi. Gamlak-a Kei hong bia in, ci in Satan mawhzolna,anget mah bangin Rome-a pawlpite tungtawn-in ngen-a, mi tampi in amah bia in to kaai khin uh hi.\nAhih hangin Pasian azahtak takpite in ahih leh, “Topa na Pasian bek (51) bia-in Ama na bek na seem ding hi” cih Khrish dawnna mah tawh dawng uh hi. Luke 4:8. Pasian in Pawlpi lutanga koih dingin mi khat peuh a sehna kam heem khat beek zong pau ngei lo hi. Pope lian pen hi cih thu upna pen Laisiangtho thu tawh kilehbulh mah mah hi. Khembawla asuhsim sakna tawh a lak ahih kei ngal leh pope in Khrist pawlpi tungah aana aneih theih na ding thu omlo hi.\nRome te in Protestant te pen upna tangkaai-in ngawh uh a, pawlpi maan panin thutangpeek-in a pialkhiate ci-in a mawhsak uh hangin, tua amawh siatnate uh amau gamtatnate hi zaw hi. Khrist dialkhai a kaikhia, “misiangthote tunga ahong piak upna thu pan-a” pial khiate amau hi zaw uh hi. Jude 3.\nLaisiangtho in mihingte hilhpil kha dinga, ama khemna te leh a vangliatnate thei tel kha ding uh hi, cih mu in Satan a khalau hi. Ama nawknate ah leitung bup Honpa na ngawn in Laisiangtho len in amah na nial hi. Tua anawknate ah Khrist in, “Laisiangtho sungah” cih vive tawh atawntung thumaan bu pen kidalna lumm-in na nei hi. Galpa ngimna khempeuhte Pasian kammal’ vaangliatna leh pilna tawh na do hi. Satan in mihingte a pialpih theih nading leh a bawl tawm pope thuneihna akip theih nadingin mite in Laisiangtho thu thei kei le uh a deih hi. Laisiangtho in pahtawihuai Pasian bek mah pahtawi a, mihing pen amau mun dingah koih ahih manin, tua thumaan pen khuhcip in paihmang sak kul hi cih thu pen Rome pawlpi mah in hong zomto pah ta hi. Tua manin kum za tampi sung Laisiangtho kithehkhiat ding khaam cip uh hi. Mite Laisiangtho simsak lo uh a, a inn uh ah zong abu nei thei sak lo uh hi. Thukhunkip neilo siampite leh pawlpi ukte bek in amau kineihtawm nate huut nading bek-in Laisiangtho hilh uh hi. Tua bangin pope pen leitung Pasian pawlpi le gam ukte tungah vangliatna a neipa dingin leitungbup phial in seh uh hi.\nTua khialhnate a lak khia den Laisiangtho pen kiheem khia ahih man-in Satan in ama ut bangin gamta thei ta hi. Hilhkholhna in tua pope aana pen “thukham leh hunte kheel sak ding hanciam ding” a nacih kholhsa a hi hi. Dan. 7:25. Hih nasep pen kikoih cing nawn lo hi. Lawki lak pan mi (52) thak a ngah nading un, a saan uh upna thu ah peeng tak in sang uha, a milimte uh leh meel muh na tangvante Khristian biakna sung ah guang uh hi. Tua milimte biak theihna dingin ki khoppi-te ah thukhun bawl in, kipsakna thu piakhia uh hi. Amau deihna bang banga biakna thu azat theih nadingun, milim biak khaamna Pasian thukham nambat nihna phiatkhia uh a, a pha ngeizah mah phak sak nadingin nambat sawmna pen phelnih suah uh hi.\nVantung thuneihna akithudonloh zawk lai theih nadingin lawki lungsim puak neih na in lampi vang sak pen hi. Satan in tua a piangthak takpi lo pawlpi makaite zangh in Pasian in thupha pia-a a sianthosak, piancil pan pek a a kip den Sabbath mun ah lawkite’ “zahtak Ni biakna” a bulh hi. Hih akikheekna pen akipat tuung in kilang lua sak pah lo uh hi. Kum za khawk masa lam tengin Khristian khempeuh in Sabbath maan bek mah zangh lai uh hi. Amaute in Pasian zahtakna neipha lai uh a, Ama thukhamte akip tawntung ahihna thei in, siangtho takin zui lai uh hi. Ahih hangin Satan in lungsim kawi tawh a sawltaakte zangh in a ngimna teng hong sep to ciangin mite in Sunday a pi muh theih nadingun Khrist thawhkikna zahtakna ci-in thawhkik pawi bawl pih hi. Tua ni-in biakpiakna hunte a neih pih hang in hanthotna hun bang lel-in kinei lai a, Sabbath pen siangtho tak mah in a zang tek lai uh hi. A ngimna bang a sep theih nadingin Satan in Jews te na makaih a, Khrist hong pian ma zek lai in Sabbath thu ah a khengval in khauh lua leh phincil sak lua ahihh manin van gik asuak zo zah-in na tang sak se se hi. Tua bangin thumaan a kizuihkhialh pen hunhoih bawh pah in, Sabbath pen Jews te’aa bek hi, ci sak hi. Khristiante in Sunday pen pawi bawl-a gualnop ni-in zangh sak a, tua hun mah in Sabbath pen a tan’ uh teh Jews te muhdahna lahna kawm-in an ngawl sak-in dahna maikhinna ni-in zangh sak se se hi.\n(53) Kum zali huam ciangin Constantin kumpipa in Rome gam buppi sung ah Sunday ni in mipi in pawi kham dingin thu pia khia hi. Lawkite in tuani pen zahtak uh a, Khristiante in zong tua ni pen pahtawi uh hi. Tua bangin aana lian deih pawlpi makaite sawlna zui in kumpipa in a kilangdo den lawkite leh Khristiante a gawmtuah ahi hi. Tua hi leh Khristian ahi-a lawki ahi uh zongin akibangin Khristian thu a saan khawm theihna uh suak a, pawlpi aana aliat theih nading a hi hi. Ahih hangin Pasian a zahtak takpi Khristian tampite in dam dam-a akithupi bawl tawm Sunday baan ah thukham nambat lina ahi Sabbath maan pen Topa adingin siangtho tak mah-in zang ve ve lai uh hi.\nMi khem mangpa in a nasep zo nai lo zek ahih manin leitunga Khristian khempeuh kaikhawm-in ama vangliatna naui ah a khum khin nuam hi. Sawltak-a a zat pope tung tawn-in na a seem hi. Tua pope pen Khrist’ ai tawi hi ci sak hi. A phel bek hong kikheel lawkite, zaliat ut makaite, leitung iiplah pawlpi mite zangh-in a ngimna apicing sak hi. Council pi pi te a hun hun-in sam a, leitung buppi panin pawlpi makaipite sam khawm hi. Tua kikhoppite khempeuh phial in Pasian phuhsa Sabbath maan pen nen niam geih zel a, a leh lam ah Sunday pen sangkhaan geih zel hi. Tua bangin lawki pawi Pasian thupiak bang kek-in saang uh a, Laisiangtho Sabbath pen Judah te khanglui van ngeina bang lel suaksak in, tua Sabbath azang pepeuh samsiatna thuakzah dingin a pulak uh hi. Lampial lian penpa, “Pasian akici khempeuh leh a kibia khempeuh sangin amah alian zaw in hong kineih ciangin “a nasep hong picing mah mah hi. Mihing khempeuh in a maan Pasian a telmuh theihna Pasian thukham siangthote nangawn hong khek ngam ta hi. Thukham nambat lina in van leh lei bawlpa pen Pasian maan hi a, pasian dangte tawh kilamdang ahihna a lak khia a hi hi. Tua a ni sagih ni pen leitung piansakna phawk nading leh mihingte tawlngak ni ding in zong a sianthosak ahi hi. Tua ni pen mihing khempeuh (54) lungsim ah na khempeuhte bulpi anungta Pasian, zahtak-a biak ding ahihna phawk nadinga kiseh a hi hi. Satan in mihing te pen Pasian deihna panin heii khia thei hen la Pasian thukham azuihna uh phiatsak zo leh a ut hi. Piangsakpa ahihna akawk thukham pen teek mah sumit dingin a hanciam a hi hi.\nProtestantte in tu-in tua Sunday ni pen Khrist’ thawhkik ni hi a, Khristian Sabbath ni hi, ci-a zat dingin hah bawl uh hi. Ahih hangin Laisiantho pan tua bang ding in asawlna om lo hi. Khrist leh A nungzuite in tua bang in zahtak apiak na uh zong kimu lo hi. Tua Sunday tan’na pen a kiphuaktawm hi a, “thukham zuih loh nading vaihawmna thulaigil pana piang a hi hi” 2 Thess. 2:7. Tua nasep pen Paul hun in zong kipan khin zo ahih lam laisinagtho ah ki mu hi. Bang hun lai-in Topa in koi mun pan-in hih pope’ tano khawi kha zen zen hiam? Laisiangtho in thu apiak het loh thu pen bangzah-in manpha-a bang paulap-in kikheek thei mik mek ding hiam?\nKum za guk huam ciangin papacy vangliatna pen hong kip mah mah ta hi. Ama tokhom leh a vangliatna pen gam bup khuapi ah kiphut a, Rome-a Bishop pen pawlpi khempeuh lutang hi ci-in kithangsak hi. Lawki upna in pope ading mun a abawlsak hi. Gulpi in “tua sapi tungah avangliatna, a tokhom leh a aana lianpi” a pia hi, Rev 13:2. Daniel leh John mangmuhna sungah kum 1260 sung pope gualzawh nading kigen khol pen tu in akipan ta a hi hi. Dan. 7:25; Rev. 13:5-7. Khristian te kiangah Amau gamtat hoihte khia zaw ding maw, pope’\nzeh tuam tuamte zui-in bia zaw ding maw, cih a teel dingin kisawl ta hi. Thu om bang a zuih kei uh leh gumm sungah khia ding maw, siik saa tawh bi zaw ding? lom heen-in a ngawng uh tan ding maw cih te a hi ta hi. Tu in Jesuh thugente hong tung ta hi: “Na nu napate, na sangamte, na behte, leh na lawm te mahmah un note hong khia dinga, note pawlkhat in thahna na thuak ding uh hi. Mi khempeuh in keima hangin note hong mudah ding uh hi” na ci khol zo hi. Luke 21:16,17. Thu zui mite tungah nidanga om ngei lo bawlsiatna nasia hong tung ta ahih manin, leitung buppi galphual suak ta hi. Kum za tampi sung Khrist pawlpi in maimial-in gam sung ah a bu hi. Kamsangpa in: “Numei in ama ading Pasian bawlkholhsak (55) gam simtham ah tai-in bu a, ni 1260 sung anvaak-in a om hi”, Rev. 12:6 acihna atung ahi ta hi.\nRome pawlpi vangliatna in nasep hong kipat khiat ciangin Khuamial khang hong kipan tahi. A vangliatna a nasiatzia zui-in khuamial pen a sah zel hi. Upnaguipite zong abulpi Khrist kiang pan ki lakhia in Rome-a pope tung ah kibulh ta hi. Mawh maisak nading leh tawntung nuntakna ngah nading vaite ah Pasian Tapa sangin, Ama aana a ap pa ci-a a up uh, pope leh phungzite bek tungah ki nga zaw ta uh hi. Pope pen amaute’ ading leitung bup palai hi a, ama tung tawn loin kua mah in Pasian naih thei lo hi, ci in ki hilh uh hi. Tham loin amaute adinga Pasian dinmun a dingpa ahih manin, akawi amaam-in a cih peuh peuh zuih ding hi, ci uh hi. Ama sawl a mang lote in apum i leh a khaa dongin anasia pen dan thuak ding kilawm hi, ci uh hi. ua bangin mite lungsim pen Pasian kiang pan ki heii khia in, a puuk thei a khial thei, a gitloh ban ah amaute khutzat-in, a vaangliatn a zangh den khuaziing kumpipa tung ah nga ta uh hi. Mawhna pipi pen sianthona puanpak silh sak na ding in Laisiangtho aki nawl khin cian in, mihingin athunei pen in kiseh a, zuau genna, kheembawlna, mawhna lungs m ahi mihing gamtatsia leh ngeinateng in Pasian thukhun hemkhia hi. Tua bang thu te a ki zuih ciangin kisiatnate kihhuainate hong piang pah lel ding mah a hi hi. Muanhuai tak-a upna maan kem cinten mi pen tawm mah mah hi. Thumaan zui teci pang pen tawm mah mah ta ahih manin, thukhial leh upmawh thuciin zuite in zo cip in leitung ah thumaan biakna abeimang ding zah-in hun khat sung om ahih manin, thumaan dawk zolo hi. Tua hun sung pen Khrist pawlpi siat hun a hi hi. Biakna pong lel pen bel khang zaw deep a, thuman ah kuhkal ding pen vangik pi asuak hi.\nPope pen palai in zangh dinga, mawh amaisak nadingin gamtatna pha neih kisam hi ci-in kihilh uh hi. Khual gamlapi zui-in biakna siimna, pumpi gawtna, khangluite biakna khawng, biakinn lamsak na cihte, siangtho tau lamna, biakinn tau bawlna khawng leh sum tampi piakna in Pasian hehna daai sak dinga, Ama (56) maipha ngah sak ding in um uh hi. Pasian pen mihing bang lel-in seh-in tua bang thawthop-a bawlna, leh letsong khawng peuh tawh a hehna thoih dam sawm-a, ei leh ei kigawt ciang bangin Pasian A na lungdam ding in seh uh hi.\nRome pawlpi makaite lak na ngawn ah tua siatna in zeel lua ahih manin a huzaap uh khauh sem sem hi. Kum za giat huam bei kuan lam ciangin pope in tu-a aneih khaa vangliatna nei-in kigen ta a, tua thu a kipsak nadingin a thuneihna zong a lahkhiat zek kulta hi. Tanglai-a kigel laite kici phungzite phuahtawm laite leh aki imcip council khensatna ci-a aphuah tawm uh thute tawh pope tungnunna a kipsak nadingun hanciam in mipi akhem uh hi. Thuman nial khinsa pawlpi in hih kikheemna thute liing liangin a taksaang hi.\nZuauthu in ninlom bangin thuman akhak ciangin thuman khuambul phut (1 Cor 3:10,11) mitawm cik bek a mai bing uh hi. Nehemiah hun lai-a Jerusalem kulhpi a lamte mah bangin, “Na semte atha uh zaw ta a, ahi zongin nin tampi omlaihi. Eima tha tawh kulh cian’ I zo ngei kei ding hi” (Neh. 4:10) ci hi. Bawlsiatna tawh kibuai lua a, kikheem nate, mawhbawlnate leh Satan vaihawmna tawh mai a dal tam lua a hih man muanhuai taka inn lamte pawl khat lungsim kisia- in amaute neihsate huut nading leh amau nuntakna huut nadingin lemna ngah in thumaan pan a kiheiikhia zong hong om ta thong uh hi. Pawlkhatte leu leu pen lau lo, dual loin agalte uh langdona pan-in “Amaute kihta kei un, alian akihtak huaiTopa phawk un, ”(aneu 14), ci-in a nasep uh mailam nawt ve ve in a kawng uah namsau kuah uh hi. Eph 6:17.\nKhang tawntungin Pasian galte in tua bangmah in thumaan langpang in mudah den ahih manin tua thumaante avil gige den dingin amuanhuai Ama naseemte zong kisamh suk den hi. : “Note tungah kong gen mah bangin mi khempeuh tungah zong, ‘Ngakin na pilvang un,’” Mark 13:37 ci in Khrist in anungzui pi tunga akampaute mah hun beikuan-a Ama nungzui- (57) te tungah zong kibulh suk thei hi\nKhuaziingpi a sah zaw seem seem ding tawh kibang hi. Milim biaknate hong ki tang zat seem seem ciangin Milim maite ah khuaimeivakte kivaak a, biakna ki pia in a haihuai pipu thuciin lelte in mihing lungsim khempeuh lawh mang khin hi. Tua in agam mang khin uh ahihna a dawksak hi. Siampite leh bishop te mah mah in gualnopna enlah uh a, ci-le-sa deihna, leh huukna lanna tawh ninkhin uh ahih manin, amaute makaihna tawh nungtate bel siatna tawh kidiahcip lel ding mah theihsa a hi hi.\nKum zalom sawm leh khat huam pawl-in Pope-ii kineihtawmna cial dang khat hong piang hi. Tua in Pope Gregory a Sagihnapa akah ciangin, Rome pawlpi pen kicingin siangtho hi, ci-in hong pulaak na ah athu bulphuhte khat in pawlpi khial ngei nai lo a, Laisiangtho’ gen bang mah-in zong khial ngei nawn lo ding hi, cih thu a hi hi. Laisiangtho in lah ama gen bangin gen lo hi. Kumpite na ngawn a zakiasak thei ding zah-in thu a neihna tua a ki-uangsak siampipa in gen lai hi. Ama thukhenna peuhmah kua mah in khel sak thei lo, nolh thei lo ding hi. Ahih hangin amah in midang khempeuhte thukhennate a ut leh nolh thei khel thei phiat thei ding hi ci hi. Pope aana thudon lo hi cih paulap tawh Germany kumpipa pen pawlpi pan lakhia-in a kumpi zakia sak hi. Tua bangin German kumpi Henry a-Linapa a bawlna ah a khial theihlo a kinei ahihna thu kitel muh thei hi. Pope hansuahna mang-in a ukpi teng in amah langdo ngam ahih manin Henry in Rome tawh kilemna bawl ding kul hi ci-in a ngaihsun hi. Pope mai ah va kiniamkhiat dingin azi leh a muan bel anaseempa tawh phalbi lai-in Alps Mual kantan-in a pai uh hi. A pai nading ukpipa’ inn a tun’ ciangin Gregory na tung khin a, kimuh nading thu a ngah mateng amah avil galkapte omlopi-in kulh pua lam ah phalbi vuksan lak ah dingin a lukhu khulo, khedap bulh lo, puan gina silh lo, kiniamkhiat tak-in pope thupiakna ngak in nithum sung an ngawl-in a om khit ciangin phungzipipa in apulak thumna teng maisakna hong piakhia phing hi. Tua khit na ngawn in pope-ii (58) phalna a ngah zah zah tawh kituak in akumpi za leh vangliatna zang thei bek ding cih a hi lai lai hi. Tua ciangin Gregory in gualzo kisa kawm lungsim kisial sa-in kumpite kiphatsakna lak khiat ding ama nasep hi ci hi.\nHih akiliansak siampipa’ kiphatsakna leh a kiniamkhiat mah mah a,alut theihna ding in mite’ lungsim kongkhak kiangah dingin athum Khrist lungnemna saikak le’ng bang zah in kikhai ahi hiam? Khrist’ aitawi ka hi kici ta zen veh! A nungzuite kiang ah: “Note lak ah makai asuak nuam peuhmah in naseem bangin om hen” a cipa’ aitawi ka hi a ci te bang ci! Matt. 20:27.\nTua zawh kum za tampi sungin Rome pan a kizek-khia upna maan loin manlangtak in munkhem peuh a zel hi. Pope vangliatna akipsak ma nangawn in zong lawki mipilte thu hilhna pawlpi sungah hong kiguanciangin pawlpi a tek nek mah mah khin a hi hi. Piangthak ing ci-a pawlpi sung lut mi tampi tak mah in a lawki upna zungpi mah uh len lai mawk uh hi. Amau bek in keem khin khian lel beek loin lawki sung a zelh nadingun midangte zong hilh sawn lai uh hi. Upna manlo thulianpipi Khristian sung ah hong kiguang ta hi. Tuate laka athupi zaw deuhte khat in, sih ciangin asilo kha khat(immortality) mihing sungah om hi ci-a upna a hi hi. Hih upna tawh Rome in misiangthote tunga thuumna aapna leh Nungak Mary akipaaina khawng hong kipsak to pah hi. Hih upna pan mah-in mawhna kisik nuam lote atawntung gawtmun daan (eternal torment)thuak ding cih upna maan lo (heresy) hong piang a, pope upna maan lo sung ah hong lut masa bel upna khat ahi hi.\nTua pan-in lawkite bawltawm upna dangte zong hong lut theih nading lampi hong vanga, Rome in Purgatory acih -–misisate khaate mawhna silsiangna mun ci-a a upna khat pen sit tel loin a um pah pah lel mihonpi te zolna-in a nei uh hi. Tua upna maan lo tawh gawt mun cihte ahong om thei a hi hi. Mi khat si a a khaa pen hotna lah ngah pah lo, tawntung samsiatna mun lah pai liang lo, amawhnate halsiang theih ding hi a, tua lai ah daan thuak in kihal hal phot-in a ninbaang teng akaat tum khit ciangin vantung ah kilut sak (59)phing hi ci-a upna hong kip sak to leu leu uh hi.\nRome in ameet ngah nadingin a mite uh kisiatlawhna leh launa pawl khat a bawl beh lai ding uh kisam lai hi. Tua pen ki-awnghon, kitatkhiatna (indulgenses) tiket leina a hi hi. Pope te khaa lam tungnunna anial khempeuh phiat mang nading ahizongin, agalte dopih ding leh aleitung ukna zong akhauh theih nadingin galkap pih ding ahi zongin, tua banga apanpih mite khempeuh in a beisa hun, tu hun, leh mai lam hun-a a mawh lai ding te na ngawn uh mai siangin, daan thuakna peuh mah pan suakta sak ding ci-in kham uh hi. Tua baan ah, pawlpi tunga sumpiakna tawh amaute mawhna kimai sak dinga, gawt mun-a a nin baan’ nate uh mei tawh akihal hal lai, a sisate alawmte uh zong sum pia in kikhahkhia thei hi ci in ki hilh uh hi. Tua bang teng bawlna tawh Rome in asumbung dim sak a, ama thupi nading bawlna bek in leh-tatna vive tawh Khrist aitawi ka hi acih uh hangin , a aitawi-sakpa in leitungah a lutang ngak nading nangawn nei zo lo hi.\nLaisiangtho sunga Topa Nitak An kici nekkhawm bawl zia zong botkhia-in milim biate mass bawldan tawh khek uh hi. Pope-ii siampite\nin bang mah ngaihsutna zong om ngap lopi-in phuisam-in a ciak mul mul uh ciangin, moh leh lengtui pen “Khrist’ sisan leh sa” suak takpi sak thei in ki gen uh hi. Cardinal Wiseman’ Thugenna “The Real Pres-ence” (Ompih takpina), Lecture 8, khen 3, khawk 26. Piangsak Pasian bek in a neih piansakna vaang zong a nei bangin ki pulak khem uh hi. Si dinga gimsia mite amau lampial upna manlo teng ka um ci-in kipulaak sak uh hi. Tua thu a pulaknuamlo leh a umlo te thahna thuak ding ci uh a, thu nial pepeuh mei tawh hal uh hi.\nKum za sawmlethum huam sung pen pope-ii nasepna cikziathuai pen hun a hi hi ci-in kiciam teh hi. Thusitna (Inquisition) kizangh ta hi. Khuamial kumpipa in pope-ii uliante zangh in simtham takin Council aneihnate uh ah Satan leh avantung migilote in migilote lungsim ukcip-in avaihawm laitakun, amau muh loh-in, Pasian vantungmi khat in amaute laizang ah dingin, gitlohna tawh athupiak khiatte (decrees) a lipkhap huai gamtatna teng kimtak in atangthu tawh a na ciamteh zel hi. Tua a kiciamteh thu te in lipkhap huai mah mah ahih manin mihing et ngam loh ding zah a hi hi. “Babulon in misiangtho te’ sisan zubangin a kham hi”. Thahna athuak mi mak tampi in hih lampial vangliatna phulaak sak dingin Pasian kiang ah kiko in a ngen uh hi.\nPope dinmun in leitung bup-ii thuneipi pen dinmun a hi hi. Kumpite, gam ukte khempeuh in Rome phungzipipa thupiakna bang bang zui uh hi. Mihingte vai khem- (60) peuh, tulaitak nuntakna ading hi ta leh atawntung nuntakna ading hi ta leh, ama ukna bang bang hi lel ding tawh kibang hi. Kum za tampi sung Rome-ii phuh upna bang bang kizangh a, phincil takin kizui hi. A zehte kitanga, taangpi in a pawite bawlpih uh hi. A khutnuai biakna naseemte kizahtaak mah mah a, limtak-in kivaak hi. Rome pawlpi in hih bang vangliatna, thupina, aana cik mah-in nei ngei nai lo hi.\nAhih hangin “pope-ii vangtan hun laitak pen leitung adingin khuaziin bel laitak a hi hi.” Laisiangtho thute pen mipite bek hi lo siampite lak na ngawn ah kithei nawn lo hi. Pharisee te hun lai mah bangin pope-ii uliante in zong khuavak pen mudah uh hi. Bang hang hiam cih leh amau mawhna kilang sak kha ding lau uh a hi hi. Pasian thukham kihemkhia a thumaan tehna omnawn lo ahih manin a dal om loin amau ut bang bang in gamta uh hi. Kikheemna, huaihamna, paktatna te in khuhcip hi. Mite in hauhna leh dinmun ngah nading a hih nak leh thusia bawl ding neukha beek cikzia lo uh hi. Pope leh a ulian dangte munteng pen paktatna mun nasia pen a suak hi. Pope pawl khatte in a bawl mawhnate gen ngam-in zong pha mawh sa lo ahih manin kumpite in biakna lam ulian hi bang zaw zen koih khong dingin kilawm sa loin zaa kiat sak a sawm uh hi. Tua bangin Kum za tampi sung Europe gam in khantona nei lo in, pilna, nasep siamna, leh khantohna lamte khawlcip hi. Lungsim leh gamtat hoih ah khantoh theihna ding khempeuh zong zawcip ta hi.\nRome aana nuai ah leitung buppi omzia pen kamsangpa Hosea’hilhkholh alauhuai thu a tun’kimna a hi hi. A hilhkholhna ah “Ka mite in kei hong phawk lo uh ahih manin ka susia ding hi. Na siampite in kei hong phawk nuam loin, ka thuhilhnate nial na hih manun ka siampi dingin kong deih nawn kei a, na tate uh zong siampi-in ka zang kei ding hi,” ci hi. Hosea 4:6, 1, 2. Pasian kammal Laisiangtho a kinusiat manin tua bang thute a piang ahi hi.\nSee also Zia-leh-tang Khantohna A Thupina\nPrev post Kidona Lianpi 2: KUM ZAKHAWK MASA LAI-A BAWLSIATNA\nNext post Kidona Lianpi 4: Waldenses Te


url: =US in Russia sumbawlte tungah khalna koihbeh ~ TK Lian :: ZOMI DAILY\nDec. 22, 2016: United States in Russia in Ukraine panin Crimea zahtawh thu tawh laksak hi ci-in zanhal in Russsia sumbawlte (businessmen) leh companyte ngimna dingin khalna/gakna (sanctions) koih beh a, Russia in US in Russia gal bangin hong bawl nuam man hi zaw hi ci hi.\nUSte hih bangin hong gamtatna pen US President thak dingin Trump in a za a let ma kha khat bek in a sap lai-in US President Barack Obama in a hih theih teng a lahna hi kici a, Trump in bel Russian President Vladimir Putin phat bawl in US-Russia kitaunauna hoihzaw sem bawl ding tangkopih bel in na nei hi.\nTrump in US Secretary of State len dingin a min a pulak/seh (nominee) Exxon Mobil Corp Chief Executive Officer Rex Tillerson in bel Russia tungah khalna bawl pen hoih lo hi ci-in na langpang a, 2013 in zong Russia in gamdangmi tungah pahtawina sangpen a piak friendship medal kici na ngah ngei hi. US in Russia tungah khalna a bawl khum pen Russia in Ukraine sim hi ci-in 2014 in na koih khum a, ahih hangin Trump in tua khalna koih lai ding hing hiam cih kitel nai lo hi.\nUS Treasury in bel Bank Rossiya leh a kizoppih Russian Federation ulian nih tungah khalna kikoih khum hi ci-in pulak hi. Tua loin Crimea tawh kizopna a nei company tuamtuamte tungah ah khalna koih hi. US Treasury in Russian Agricultural Bank subsidiaries 26 leh gas bawl khia (producer) Novatek tungah 2014 in khalna na koih khum hi.\nRelated: Tui pailo ahih manin Malaysia ah Christmas kinam philphelthei ~ ZD\nRussian Deputy Foreign Minister Sergei Ryabkov in TASS newste kiangah Barack Obama administration in khalna hong koih khum pen Russia hong galbawlna lahna hi ci hi. US Treasury in Russian sumbawl (businessmen) Bank Rossiya ah executive len leh kizopna a nei mi guk tungah khalna koih khum kik hi.\nSource : Reuters/ Thang Khan Lian\nPrevious: Russia in Syria ah agaldo akipan tunglampan 71,000 vei kap, Terrorist 35,000 golumta ~ TK Lian\nNext: Congo ah lungphona neite 26 kithat ~ TK Lian


url: =Ih mangngilh khak, a thupi pawlkhat ~ Esther Niang Theih Kim :: ZOMI DAILY\nposted on 3 April 2020 at 10:35 am Lomkholna: News\nTulai tak in leitungbup in, ih tuahkhak hih pulnatna Covid – 19 in bang teng hong hilh hiam?\n1. Leitung nuntakna ah a sang pen gualzawh minthangna nei, sum hau, nasep hoih nei in, ih biakna upna te khuah a, ngeina thupi te zui zo mahmah ta leng, hih natna pen deidan a nei lo bek tham lo, mi khempeuh tung ah a kibang lian in, tungthei hi cih kisin kha hi. Ih up kei leh kineih siam minthang Tom Hanks leh England kumpi nu’ tapa Prince Charles en ni.\n2. Ih vekpi in khat leh khat, a ki peel thei lo te ih hi a, mi dang khat ii kidop lohna pen a dang te tung ah zong sukha a hih lam zong hong thei sak hi. Khat le khat ih ki daikaihna cih te in zong khiatna hong nei nawn lo hi. Banghang hiam cih leh hih virus in mun khat pan, mun khat a pai na ding visa kisam lo hi. Hih bang in gentheihna ih thuak ciang in, a khantawn un gentheihna a thuak mite ii, nuntakna zong hong phawktheih sak kik hi.\n3. Pum pi a ding tha a hongpia zo lo, hoih tak in ki bawl a hi lo neek theih te ihneek na leh cidamna a susia thei chemical kihel dawn theih te dawn a, a kidop huai ahi, ih cidamna mangngilh kha ih hih lam zong, hih natna in hong hilh hi. Ih cidamna ih kikep kei leh, a cina takpi ding ih hi ta hi.\n4. A diakdiak in ah, kumham te a hih kei leh cidamna hoih lo kum tam te huh in, a tom mahmah leitung nuntak sung, khat leh khat ih ki huh ding zong hong thei sak semsem hi. Ih ngimna in ekbuk a ih zat ding laidalte leina ding ciang bek hi lo mawk hi ven. Manphatna a nei nuntakna ih hih ding zong kisam hi.\n5. Ih nisim nuntakna taktak pen muhtheih van te tung ah kinga mahmah a hih lam hong theisak a, haksatna ih tuah taktak ciang in,a tamman kiphatsak pih theih van te in,kiman na hong nei nawn lo a, nisim vanzat a hi neek leh dawn, tui leh zatui te mah, a thupi zaw a hih lam hong thei sak semsem hi.\n6. Innkuan pih te tawh inn ah om khopna ii thupitna te zong hong tel sak a, ih nisim buaina te hang in, ih innkuan pih te bang zah tak in nusia kha khin ta ih hi hiam cih zong hong phawk kik sak hi. Innsung a om,innkuan pih te tawh itna khanna ding in, innsung ah ei hong ki puak kik na hi zaw gige hi.\n7. Ih nuntakna ah ih sep taktak ding pen, sum ngah na ding nasep bek cih sang in, khat leh khat hamphatna ngahna ding sepkhopna ii thupitna zong hong thei sak hi.\n8. Ei leh ei bang zah tak in lian kisa, midang te in ei bang dan in hong pimuh cih ei leh ei ih kiphatsakna te khat leh khat kisit tel kik na ding hun hong pia a, kua kua na hi zong in hih virus in hong ban zo a hih lam zong hong thei sak hi.\n9. Mimal khensatna pen suakta tak in ih ngah a hih na hong lak hi. Tua teng ah khat leh khat ki huh, ki hawm leh tha kipia ding maw? A hih kei leh ei a ding bek ultung sak in, ei neih te sel cip a, ei hoih na ding bek hih ding maw cih pen ih teel siam ding hun hong hi ta hi. A hih hang in, tua bang gamtatna in a tawpna ah hamphatna a om tuan lohna hong tel sak semsem a, ki huh khop,sepkhopna ii thupitna zong hong tel sak hi.\n10. Hih hun pen picing tak in kantan ding maw? A hih kei leh linglawng sa den a nisim nungta ding maw cih zong hong thei sak hi.Leitung tangthu ah zong pulnatna tam veipi a ki thuak khin hi . Tua a hih man in, hih hunsia pen picing tak in kikemcing a kantan ding maw , a hih kei leh lungsim linglawng den a, leitung bei ta hi ci-in lunglau den a nungta ding maw cih khensat kul ta hi. Tua dan a sia lam in ih muh leh a hoih sang in, a hoih lo lam hongtung zaw ding hi.\n11. Hih bang thupiang te in, a tawpna a hih kei leh a kipat kikna zong hi thei cih hong thei sak hi. Tu laitak in, nidang in ih sep khialh te kisik kik in, tua te tung pan sin kik ding kisam ta hi. Tua a hih kei leh a beisiang thei lo, hih thusia pi te hong tung kik kik ding a hih lam zong theihhuai hi.\n12. Ih omna leitung pen cina mahmah ta a hih lam zong hong thei sak hi. Hih bang in, ih nisim nuntakna te hong kikhel ciang in, mihing te cidamna ding a lauhuai a hi nasepna pan leh set van te pan in huih nin te khahkhiatna, hong tawm na hang in, huih te hong siangtho a, kim leh pam zong hong cidam huai zaw cih pen ki mukhia hi. Ei mihing te cidam nawn lo ih cih pen, ih teen na leitung zong a ci dam loh man na hi gige hi.\n13. Haksatna ih tuak khit ciang in, a hoih te zong hong pai kik ding a hih lam hong phawk sak hi. Nuntakna pen leitung paizia tawh kizui in, a siat khit ciang a hoih hong pai kik ding hi. Lunghih mawh luat ding kisam lo hi. Hong hoih kik ding hi.\n14. Corona/ Covid virus pen gentheihna lianpi tawh a kibat hang in, ken ka hih leh lampi man hong hilh kik ding in, ahoih lam in lam en ing. Ih mangnghilh khak a thupi te hong phawk sak kik a, tua te tungtawn pan in, pil gamtat ding maw a hih kei leh a thei lo kineih in om paisuak ding maw cih pen ei mimal kim ciat khat tung ah kinga zaw hi.\nTheihding: Hih laipen a masa in Bill Gate at dan in kigen a, a taktak in, mi khat in minseel tawh a at na hi zaw hi. Tua tung tawn pan in puahpha leh behlapna tawmkhat tawh kong let kik hi. Lungdam! Esther Niang Theih Kim\nPrevious: Pahtawina sungah sihna awging (Palm Sunday) ~ Jam Daniel\nNext: Covid-19 Update IX: White House pan theihhuai (April 2)\nCovid-19 Update: White House pan theihhuai leh US thutuamtuam (July 24)\nIndonesia gammi te leitung ah lampai thadahpenpen in ki ciamteh\nMalaysia, Johor aom suangmanpha zuakna ah damiah lutin, RM130,000 manneiding puakhia


url: =Tuikhuk Sung pan Suakta November 7, 2020 ~ MUC\nTuikhuk Sung pan Suakta November 7, 2020\nAdmin 7:04:00 AM Articles, MISSION NEWS\nTuikhuk Sung pan Suakta\nSheelamma pasal in gilpi natna hangin kum 30 a phakin a zi sihsan hi. Sheelamma in kum 20 pha panin a tapa kum 5 hi pan hi . Hihte nuta in Bengaluru khuapi pan tai 185 kigamla khuano Bellary ah teeng uh hi. Cimawh genthei lua ahih manin a sanggamnu tungah a bilbah, zungbulhte pia hi. “ Mi khat kiangah va hawh dih ning. Kong din kik mateng ka tapa na kepsak in” ci hi. A taktakin Sheelmamma in ciahkik a sawm nawn lo hi gige hi. A khuavengte khatah va pai-in, tuikhuk khat sungah tuahsuk dingin ngimna nei hi. Ahi zongin tua tuikhukah tuitawi ding mi khat hong pai-in, tuikhuk sungah om va mu uh hi. Khuapihte samin kaikhia uh hi. Mi khat in khau khia sukin kaito thei sam uh hi. Meigei-ah a ci lumsak kik in puan silhsak uh hi. Tawl khat khit ciangin hong khanglo kik hi. A khua phawk ciangin a gei a om mite hehlua uh ahih manin tai gawp uh hi. “ Bang hangin ka khua uhah hih bangin gamta na hiam? ci-in dong uh hi. “ Na khua-ah si zaw lecin hoih zaw ding hi” cihsan uh hi. Tua mite in Sheelamma thu thei-in tapa khat nei ahihlam thei uh hi.\n“ Tapa khat nei-in bang hangin nang le nang kithahsawm na hiam, nek ding na neih keilehzong khutdawh ngenin ka kivaak thei hi, ci-in gen uh hi. Tua khua mite in Sheelamma khua-ah va ciahpih kikin a sanggam nu innah va tun uh hi. Sheelamma in tua munah om nuam lo hi. Nuntakna thak khat lunggulh hi, ci. Kha khat khit ciangin Bengaaluru ah meileng tawh khual va zin khia hi. Hih khuapi sungah kuamah theih nei lo hi. Meileng khawlna panin mite in ciah kik dingin gen uh hi. “ Khangno lai hiteh, tapa zong nei, Bengaluru pen lauhuai hi, migilo tam hi” ci-in a khua ah ciah kik dingin hanthawn uh hi. Sheelamma in a khua-ah ciah kik ding pen ngaihsun thei lo hi. “ Ka ciah kik kei ding hi, ci hi. Tua leh auto-rickshaw hawl khat in cathedral, RC biakinn khatah va puak hi. Sheelamma in tua biakinn mai-ah kapin a pasian tungah kiko-in thungen hi. A gei khatah postcard khat mu-in tua tungah Topa Jesuh lim tuang hi. Sheelamma pen Khristian thu-um mi hi lo hi. Ahi zongin Jesuh mel thei hi. Tua amuh Jesuh lim hopihin “ Nong huhkul ding hi,” ci-in pulaak hi. Tawl khat khit ciangin tua biakinn huang sung pan nupi khat hong pusuak khia-in annek ding hong tawi hi.\n“Na khua ah va ciah kik in,” ci-in kisawl taleh, “ Kei pen meigong khat hing, tapa khat nei ing, nasep ding khat hong guan in,” ci-in ngen hi. Mi tampi hong pai-in huhna hong ngen uh hi. Hong huh zo kei nung,ci-in dong kik uh hi.\nSheelamma leh tua nupi nu a kiho kawm laitakin a gei a pai mi khat in za-in, Shelamma tungah “ Bang hangin kap na hiam,” ci-in dong hi. Hih nu in Shelamma tangthu a zak ciangin hehpihhuai sa ahih manin a inn ah samin nasep ding pia hi. Tua bangin a nasepna inn khat in SDA pastor innkuan khatah va sem kha hi. Ni khat pastor in laigelh thei hiam? dong hi. Laipai thei lo ahih manin pastor in Shelamma laipai hilh hi. Damdamin Shelamma in Lai Siangtho sim thei a, Sabbath ni ciangin biakinn ah kikhawm uh hi. Jesuh thu um khat hong suak hi.\nTua pastor pen Mumbai ah kituah dingin hong pai khia uh hi. A dang pastor khat hong tungin pastor thakpa in zong Sheellamma Spencer sanginn ah nasep khat guan hi. Shelamma in hih sangah kum 34 sung nasemin 2004 kum ciangin nasep khawl hi. Bangmah lo panin Pasian in hong lamto-in pawlpi hong guan hi. Topa tungah ka lungdam hi, ci-in Pasian min phat hi.\nTu quarter Sabbath School 13na sumpi in Bengaluru khuapi-ah biakinn nih kilam nadingin kipuak ding hi.


url: =Minam leh gam khantoh nang: Banghang pilna, siamna kisam\nGamkhat minam khat a khantoh na ding, a hauhna ding leh democracy ki-ukna tawh phungcing takin nuntak theihna ding in a kisam tuamtuam lakpan in pilna siamna pen a thupi leh a kisam khat in kihel hi. Abeisa hun in tha leh ngal hat man tawh gual kizo a, tuhun takteh, pilna leh siamna in gualzawh hong piata hi. Gam khangto khempeuh leh a khangto ding gam khempeuh te pen mipil misiam tampi omna gam te hi pah a, siam sinna “education” zong a thupi bawl gamte mah hong hi pah uhhi.\nKawlgam ah tukum 2014 June kha nipi masa sung in, laisin sangnaupang tansawm (grade 10) results hong kisuak sakkhia hi. Zomi te khat leh nih a lamdang in results hoih pipi tawh gualzawh na hong ngah hang in, a tam zaw pen tansawm kizo zolo hi. Tedim, Tonzang, Cikha cih khuapi te ah laisin khempeuh lakpan in pasen sawm (10%) zong agual zolo dinmun kihi hi. Tua bang ahih man in, Zomi leh Zogam mailam pen a lungkham huai leh a khasiat huai mahmah ahih lam kilang mahmah hi.\nKawlgam a om, laisin sangnaupang te in tansawm laihuan (exams) pen hamsa a sak mahmah khat a hihi. Hi bang in hamsa a kisak na pen laisiam loh man, thadah man zong hi khin lo a, kumpi a ginat loh man, siamsinna tha apiak loh man leh ki-ukna a hoih loh man hi zaw hi. Nidang pek a kipan in, kawlgam a uk galkap makai te in mite te a pil, a siam ding uh deihlo uhhi. Galkap makai te lau penpen in mipil misiam te hi. Tua huhau in, tuni dong mah Kawlgam education system (policy) pen leitung ah a diklo pen/ asia pen lak pan in “top ten” sung ah khat in kihel ding hi.\nAbeisa hun lai in, siamsinna thupi bawllo lua kisa - education budget ding na leng zong 2-3% bek ki zang hi. Tua budget sung na leng pan in, guuk nekna tuamtuam leh makai te zattawm ding tuamtuam te hang in, sang laisin na ding leh sangnaupang te khantoh na ding in a gina in bangmah kizang lohi.\nGentehna in khuano pawlkhat te bang ah a kisam mahmah sanginn lam na ding sum teng pen makai te zattawm ding sum suak khin mang hi. Tuaban ah sang a om sunsun te na leng zong pilna siamna hoihtak in sin theih nang a kisam van a kicing in bangmah om zolo lai hi. Laikung, laidal a kipan, tutna, sabuai (desks) na leng akim in kingah zolo lai hi. Sanginn a ding in a kisam furniture, tutna sabuai te leh a dang tuamtuam te pen kumpi sik ding a hi kimlai, kicing zolo a hih man in sangnaupang te tung ah sum ngen beh lai hi. Furniture leinang sum, sport bawlnang sum cih bang in piak tamsim sim a hih man, sang a kah zolo naupang kitam mahmah hi. A taktak ci leng, hi te pen kumpi sikding vive hi.\nA thu in ah, naupang khempeuh laithei khin ding, pilna pen a khawnkhong hi ding in ci in policy a neih dep uh hang in, hi bang in sangsum tuamtuam piakding tamlua a hih man in sangkah zolo naupang tampi tak zong omhi. Zawnna leh hamsat na tuamtuam hang in, abeisa hun lai in sangnaupang vekpi lak pan 30% bang in primary sangzom suak zolo in khol uhhi ci-in Ministry of Education (2007) in ciam tehhi. Tua ban ah khuano pawlkhat te ah primary sang bek om in, middle a hih kei leh high school omlo a hih man in a zom suak zolo zong tampi om lai hi.\nTua ban ah, adang poimawh mahmah khat ah, laihilh siam sangsia a kicing in omlo hi. Kumpi ten khasum a kicing in piazo lo ban ah, a tam zaw pen nasep ngah baih man leh adang sepding a omloh man in sangsia a sem hi a, qualified man leh uk man hi khin lo hi. Laihilh dan mahmah te zong sangnaupang ten telmaw, tel-lo maw cih te sang in, vaipuak a hih man in a hilh tam zaw hi. Tua ban ah, sangsia te pen teaching techniques te a hunhun in sinna ding training ki pia zolo a hih man in, laihilh dan method te mahmah zong luikhin lua (outdated) in muibun zo (ineffective) nawn lo hi.\nA phadiak in Kawlgam makai te in siamsinna a thupit sak loh dan pen education budget ding in kum sim in bangzah zang cih tawh ki en kak thei pen hi. Kawlgam nidang in siamsinna ding budget pen 2-3% bek zang uh a, 2010 khitciang in 4-6% kikal ah tawmkhat hong khanto uhhi. Galkap leh galkap van leina ding in, budget a tam zaw zang khin uhhi. Tuabang hi mawk a hih man in, Kawlgam pen a khantoh hetlo mah ding hi, cih telcian tak in kimu thei hi.\nGamkhangto te in siamsinna pen thupi bawl mahmah uh a, budget zong tampipi zang uhhi. Gentehna en pak leng, Kawlgam tawh a ki vengta Thailand, Malaysia, Singapore cihte a khantoh na pen siamsinna a na thupit bawl mahmah man uhhi.\nA nuai ah ‘education budget’ bangzah ta zang uh cih en kak le-hang, kilang pen ding hi. Education budget pen 2014 tungtawn in etkak na hi a, GDP per capita pen 2013 tungtawn hi.\nEducation (% budget vekpi)\n(mimal khat kumsum)\nA tung a budget en le hang, kuagam te in pilna thupi sak, thupi saklo cih kilang mahmah hi. A thupi sak gamte mah hong khangto zaw pah in, mimal khat in a khasum ngah zong hong tamzaw in hauzaw pah hi. Singapore, Malaysia leh Thailand te in a budget khempeuh lak pan 20% val vive pen education ah zang ciat uh a, siamsinna thupi bawl mahmah uhhi. Singapore pen tuni in education lam ah leitung in a ki zahtak mahmah a hihi. Mipil misiam zong tam mahmah a, hauhna, khantohna leh ki-ukna te zong hoih zaw pah hi. Tua mah bang in Malaysia te zong siamsinna lam a khantohna a hanciam san mahmah laitak hi a, hong tung ding kum 15 sung in world-class education a piakzawh na ding ngimna nasia takin nei uhhi. Malaysia gam makai pipa in a gen na ah “mihing nuntak na khat peuhpeuh pen pilna siamna tawh a kithuah khop kei leh a sawtlo in maimang thei ding hi” ci in, thupi takin genhi. Tuamah bang in, Thai te zong ahi ciang khat in khantohna leh hauhna nei uhhi.\nTualakpan in pilna siamna a thupi saklo Kawlgam pen a khangto lo penpen leh ki-ukna a hoihlo penpen, gamsung a buai den penpen dinmun ah om hi.\nKum 2010 khit, kawlgam ki-uk zia a hoihlam ah hong kikhel tawh kizui in gamdang tuamtuam pan in business bawlding in companies tuamtuam te hong lut khin uhhi. Hong lutnuam pawlkhat zong om lai hi. Nasep theih na ding (employment opportunity) hong tam tuam mahmah dinghi. Ahizong in a kisam pilna, siamna nei tuan kei lehang, panmun hoih nono, zalian, zanei dinmun kisam thei tuanlo ding a, thagui thatang mah tawh nasep hong kul lai veve ding hi. Gam khangto semsem leh nasem ding mipil misiam tampi kisam semsem ding hi. Tu tadih in, Zomi te sung ah skilled job a sem thei ding kitawm lai mahmah ding hi.\nKawlgam hi ta leh, Zogam hita leh khangtoh na ding leh mailam asau pi a ding in, pilna, siamsinna kisam pha mahmah lai hi. Sepding bawlding tampi om lai a hih man in, a thak in thapia in panpih ding kisam mahmah lai hi.\n(a ban zop lai ding)\nby C.S. Dal\n3/7/2017 04:11:05 pm\nWe know Iran is one of the principle Muslim nation that is exceptionally dynamic yet i trust they won't confront issues of common wars like Syria and Iraq. Since this is truly harmful for nation at any rate i hope that slaughtering of those Kurdish rabbles.


url: =US Tulsa pan hongnusia Pa Gin Hau Thang (Tuilang) te pata 3 dahpihna :: ZOMI DAILY\nposted on 19 December 2019 at 9:05 am Lomkholna: Dahpihna, News, Zomi\nUS Tulsa pan hongnusia Pa Gin Hau Thang te pata 3 dahpihna\nDahpihna lai (Condolence Letter)\nPa Gin Hau Thang (kum 36 ) Suante Beh\nTg. Samuel Khual Sian Pau (Kum 10)\nTg. Peter Piang Sawm Lian Khen (Kum 8)\nTuilang Khuami Tulsa,OK USA gam ateng Pa Hau Thang leh atapa nih in abeisa December 14,2019 in i lam at ngamloh leh i deihloh penpen thau tawh kikap na hang in ongnusia uh cihthu izaakmanin ZIUSA kipawlna min tawh dahpih mahmah na ipulak hi,hi bang thu piang izak cing in na i sa mahmah hi,mailam ah hi bang thu te I Zomi sung ah ong om nawn loh na ding Pasian nasem Sia Siamah te leh mipi te mahmah in thu nget na ah phawk tek ni chih aki zawn phapha hi hang.\nPa Hau Thang te Pen Zomi te kipawl khopna Zomi Innkuan Oklahoma (ZIOK) ah member leh USA gamsung Zomi akuamapeuh luang kipham nading a akivaihawm ZIUSA Genvai ah onglut uh thukhun pom ni 7/31/2016 akipan tunidong thukhun pom active member ahih man un bylaw thukhun zuiin (100%) Death Benefit $45000 kipiakhia dinga paakkual tawh zong mangpha khakna kinei ding hi.\nPa Hau Thang te pata thum te tawh anunungpen hunzatkhop ding ong tungding Thursday December 19,2019 1:oopm hun in Calvary Cemetery,9101 S Harvard Ave,Tulsa,OK 74137 ah (FGA) makaih natawh hehnep hunbawlkhopna kinei dinga Rev.DR.Dam Suan Mung @ Sia Mung Tawng in leisung ah tuhna neidinghi.\nPa Hau Thang te pata thum ong nusiatna hanga adahakap sangam tanau akuamakhempeuh hehnemsiampa kha siangtho in ong hehnem ciatta hen la I biak Pasian in a makiangpana ongpai khasiangtho in lungnop tawldamna ong guat kimciat nading ZIUSA kipawlna in thu kingetpih hi. Dahpihna Lianpitawh, Mun Mang (Genvai tanupi, Zomi Innkuan USA, Inc.)\nPrevious: GZA Khristmas thupha paihna\nNext: ZAM Thupuak :: 22 Dec 19 (ZSM kum 10 kibawl)


url: =Naupang kum 5 aphapan khat Cancer natna nei ahih manin anu apa te’n zato ah nusia :: ZOMI DAILY\nposted on 6 November 2017 at 9:30 pm Lomkholna: China, News, Sawltak, World\nChina ah nupa khatin atapa uh zato ah luppih hi. Atapa pen kum 5 bekbek aphapan hi a, tua naupangno in Cancer natna nei cih atheih uhciang in anu apa te’n zato ah nusia in taisan uh cih SCMP pan kiza hi.\nSouthern China aom Hospital khatah thupiang hi a, zato ah akinusia tua naupangno ii aminpen Rong Rong kici hi. Orbital Rhabdomyosarcoma akici “malignant tumour” alamdang aom pakpaklo Cancer natna ngahkha hi ci’n Chinese Media te’n nung Thursday ni in pulak uhhi.\nSouthern China, Guangdong Province, Foshan khuasung aom Hospital ah naupangno pen aki nusia hi a, Doctor te leh Medical Staff te’n anu apa te ii phalna lai “Written Permission” omlo in zatui kibawl theiloding cihi. Legal takin zatui zaha bawltheih nading in anu apa te ii Written Permission akisam hi a, ahi zongin anu apa te’n Cancer aneih atheih ciangin zato ah anutsiat uh himawk hi.\nHih zato ah thunei Head Nurse khatin agenkhiatna ah hih naupangno pen abeisa October 10 ni in apa in zato ah hongpuak cihi. Zato akipual laitak in apumpi sungah tui tawmlua, Dehydration ahih manin, atha beigawp, zawcip in akipuak ahihi.\nMainland Chinese Law ah Cancer Treatment akibawlding ciangin Biopsy ci’n sathem lakkul a, tuapen innkuanpih te ii thukimna Written Permission kisamsak uhhi. Ahi zongin apa in hih atano pen October 23 ni in zato ah nusia hi.\nMedical Staff te kiangah atapa akibawl nadingin sum kazon kulding hi ci’n zato panin apaikhia hi a, ahi zongin zato ah kuadawkkik nawnlo ahih manin, Hospital thunei te’n Police Report bawl uhhi.\nMore: Nisim Soft Drink bungnihval dawnna hangin Cancer ki ngahbaih (79% Risk)\nNaupangno pen gawngmahmah a, bawngnawivui bek nethei sawnsawn hi. Zato nasem te’n amau tate ii silhlui puannak te puakin zato ah kikem hi. Naupangno ii anu zong ki kankhiazo nawnlo in, anu apa te’n zato ah anusiacip uh cimawk hi.\nDr. Liu Guoqing kici hih naupang akemkha zato pan siavuan khatin agenna ah Cancer pen khauhmahmah in, Late Stage bang hita a, adamkik nadingin zatui bawldingpen hamsa mahmahding hi ci’n genkhia hi. Sawltak #zomidaily\nPrevious: Hoih den teh (21 – 30) ~ Tdkhen\nNext: Zomite leh Akno ciauliau company\nGZA Thu Kikupna Pan


url: =Thuthak Tomkimcing 20 Aug 2014 :: ZOMI DAILY\nposted on 21 August 2014 at 10:52 pm Lomkholna: Hauthang, Myanmar, News, World, Zomi\nA. Phil lei leh Kamdawn sumzeek ding.\nTuithang gunlei tun a om Tongsial khua ah paitoh nading Phil lui leibawl na ding in Tein 2000 kiim khia cih in kamdawn Tedim ah thu thang hi. Tua tawh kizom thu in athu kikan ahihhang Myonee pan in mipi theihding in aki gensang in Nasem ding Leibawl leidawh ding Company te tawh kiho nalung ngulh zaw uh cih kiza hi. Hih Phillei bawl ding in abawl nuam nasem nuam Company te kituh zel uh ahihi. Zomite Khantoh na ding hong kipia zong in kisem theikim lo kibawl theisiam thei kimloHi. Ahizong khut mowl hon te nasep piak ding zong kisam cih mipi tungpan kiza hi.Lambu Engineer kua in makai in banghun sem ding a, baghun zong ding cih mikuihna ding Company te khua kha hun laitak cihi.\nC. Tedim leh akiim ah Innthak kilamtam’ Nasem te’n nitha khan\nTedim khuapi leh akiim om khua ta te ah leisan leh Suangte tawh innlam kitam ta hi. Adiak in Biak inn te Zum inn te, Ai tuam inn te ah Leisan leh Suang te tawh inn kilam ta hih man in Leisan ciang siam nasem mi kitawm na leh nasep tamloh na hang in Payan te in anitha uh khang sak uh cihi. Payan nasem Makai te nikhat in 13000 bang in sem ta uh a, anungzui te tul 7,8, 9, tulsawm ciangbang in sem uh cihi. Ahin zong Payan nasem te in gamdang nasep bang in ahun bit daak 8 sem kimzo taktak lo uh ahih man in Nasep nei te’n dinkhawlsak thei cih kiza hi.\nKalay myo tawh kineh Meitei gun tui daal pi 2004 -2005 kumpan in kipan ahihi. Tua kiim teng acre 4300 lou tui piak na in zong kizang khinzo hi. Tu in Meitei gun tudaal pi pan in Khuaphe meitha Megawatts 380 leh kumsim khuaphe meitha avangkim tehna 1903 Kilowatts kingah khiathei ding hi a, Kyats 131000 Million/ $ 152 Million bei in kibawl ding cihi. 2016-2017 kum ciang nasep zawh ding in gelna om cih khuaphe mei thusa pawl Union Minister U Khin Muang Seo in gen khia hi. Hih nasep na ah Sein Enterprises Development & Investment Chinna pan in China Harbour Engineering Company (CHEC)te’n sem ding uh hi. Gamsung pan in Meitei gun tuidaal nasem MEGA Resources Company leh Korea pan in HANSHIN Engineering & Construction te in sem uh hi napi in matunlo ahih man in 2014 July 19 ni in nasep gilo ci in kihawl khia cihi. Kisem kik mah leh zong Zogam sung ah ineih sa guitui kinop tuam nailo ding hilai tuak in thu ging khia hi.\nPrevious: ZOMI North Cup Vai thu tuamtuam zaksakna innteek lampan\nNext: Zomite Kuploh-a Zogam Leitang Akingen/Akipia Vaai


url: =March 6, 2021 ~ MUC\nAdmin 12:44:00 PM Articles, Offertory Reading Zomi\nPeter in Pasian A Masak Manin\nNa khempeuhah Pasian koih masak ding hamsa hi. Peter nunzia in na khempeuhah Pasian masak ding a hong hilh om hi lo a hiam?\nPeter pen Jesuh nungzuite lak pan a khangham pen khat hi. Amah pen khentatna kician nei-in a muanhuai taakcing khat hi. Nitak khat huihpi nung laitak Jesuh in tui tungah lampai hi. Peter in Jesuh hopih masa pah a, gunkuang panin tuakkhia-in tui tungah lampai theihna ngen hi. Peter in Pasian masak ding pen hamsa ngaihsut lo hi. Ahi zongin tui tungah lampai thei takpi-a a sawt lo-in Peter in muanlahna tawh kidim hi. A hat semsem tuihual in a umcih tak ciangin Peter in tuikia sukin maizum ngaihsut lo-in Jesuh tung pan huhna ngen hi; nungzui dangte in guallelin mu uh hi.\nLawpsap laitakin Pasian i masak ding hamsa hi. Ahi zongin Peter in a lawpsap laitak mahin Pasian masak hi. Jesuh tungah kiko-in huhna ngen hi. Jesuh in Peter honkhia hi.\nJesuh in mat le hen a thuak ciangin hih thu kimu kik hi. Peter in Jesuh tungah bangbang piang taleh ka hong nusia ngei kei ding hi, ci-in kamciam a, ahi zongin Jesuh in tua nitak mahin na hong nial ding a, nong taisan ding hi, ci-in hilhkhol hi. Peter in lau-na lungsim nei lo hi; Jesuh aa ding si ngam hi. Gethsemane huanah galkapte in Jesu a umcih uhteh Peter in tua migilote thahsawm hi. Peter in galkap hi lo, ngabeng khat ahih manin tua mipa thahkha sam lo-in, a bil sattansak kha hi. Jesuh in tua mipa bil thuahsakin, kidalna kisam keng, ci-in a pulaak takleh Peter in Jesuh nasep lamdangsa semsem hi.\nPeter in Jesuh man ding a hong pai galkapte do gawp sawm hi; ahi zongin Jesuh in tua bangin gamta lo dingin Peter hilh hi. A gamla mun khat panin Peter in Jesuh en a, a nungzui hi a Topa thumvei nial sawnsawn hi; Jesuh genkholh tangtung takpi hi.\nJesuh in thukhenmangte thusitna thuakin a om laitakin a gei ah John om hi. Peter in Pasian masak lo kha hi. Tua khit ciangin bang thu piang hiam?\nKhialhna tawh i kidim laitakin Pasian masak hi lehang maizumna gimna tawh kipelh ding hi. Pasian vangliatna hangin Ama mawhmai-sakna ngahin nunna thak tawh i kalsuan thei hi. A nung ciangin Peter in a muanhuai makai khat hong suak hi. Sawmah khat le sumpite tungah cihtak lohna na nei hiam? Kipuahpha inla, tu-in Pasian masak in.\nPasian masakna in Pasian mawhmaisakna ngenin ama hong piak mawhmai sakna tawh nuntakna hi.


url: =Zomite' Kipawlna le Nasepnate\n1. Leitunga galpi khatna A.D.1917 hun laiin Chin hills gam sunga TedimSub Division panin galpi om sunga zat tangzang dingin Zomi pasal 1000 val deuh khawng France(Piancit) gamah paipih dingin Mikang kumpi in Tonzang khua a ukpipa pu Hau Cin Khup kiangah ngen hi. Hih Piancit gam apai Zomite pen British kumpi in 'Zomi Labour Force' ci-in na ciamteh uh hi.(VZK). Hih pen 'Zomi' cih min tawh kumpi in hong ciamtehna a masa pen ahi mai tam?\n2. 1953 hun lain Chin hills a TuiphumPawlpite kipawlkhopna min dingin Rev. S.T. Hau Go M.A. M.R.E. makaihna tawh 'Zomi Baptist Convention' (ZBC) min kiphuak a, tua kipawlna sungah Falam, Khalkha, Tedim, Mindat leh Matu kam a zangte kihel hi. ZBC pen Kawlgam bup tuiphumte kipawlna Myanmar Baptist Convention ah member khat hi toto hi.\n3. Zomi Baptist Convention of Myanmar(ZBCM) pawlpi pen leitungbup tuiphumte kipawlna ahi Baptist World Alliance (BWA) ah member khat ahi hi.\n4. India gam sunga Zomi Baptist Church pen North East India a Tuiphumte kipawlna Council of Zomi tawh kisai kipawlna leh Nasepna - Rev. Suan Khan Thang, Mizoram Baptist Churches in North East India (CBCNEI)kipawlna sungah Pawlpi khat in dated 24. 04.2005 in kisang hi.\n5. New Delhi a Home Ministry Department in Zomi Baptist Church (ZBC) pen Pawlpi kip khat in December 24, 2010 in saang ta hi.\n6. Mizoram kumpi nuaia Firms and Societies Department in Zomi Baptist Church pen Pawlpi kician khat in 30.05.1990 in saang ta hi. Tua Society te mah in Aizawl ah office a nei 'Zomi Cultural Society' pen Mizoram sunga Zomite' kipawlna khat in dated 16.01.2012 in saang ta hi.\n7. A.D 1900 in Pau Cin Hau in Zolai mal mukhia (invented) a, tua pen Pau Cin Hau? lai kiciin amah zong ? Laipianpa? kici hi.\n8. Mizoram sunga Laigelh minthang mahmah khat Dr. B. Lalthangliana in 'Mizo History' a gelhna laibu sungah, "Tedim/ Paite kam a zangte amau le amau 'Zomi' kici uh hi" cih gelh hi.\n9. A.D. 1988 in Kawlgam sunga gamsung kivaipuaknamin dingin "Zomi National Congress" kiphuak a, tua party min tawh 1989 kitelna ah Tonzang leh Tedim constituency panin Pu Thang Lian Pau leh Pu Cin Sian Thang (sitni)te Kawlgam M.P. in kitelcing hi. ZNC kici pen A.D. 2012 ciangin Kawlgam kumpi thukimpihna "Zomi National League for De-mocracy" (ZNLD) kici ta hi.\n10. Kum 2012 in ? Zomi Language & Literature Society (ZOLLS) kici Lamka gamah kiphuan hi.\n11.Mizoram sunga Pawlpi tuamtuam makaite kipawlkhopna 'Mizoram Kohhran Hruaitute Committee' ah Zomi Baptist Church pen member khat in dated 1.12.2009 in kisang hi.\n12. November 2009 in Global Zomi Alliance makai masapente teelna Tedim khua ah kinei a, tua-ah General Secretary Rev Dr. Chin Do Kham in " I omna peuh ah min dang phuak nawn loin 'Zomi' kici tek ni" ci hi.\n13. Zomi Christian Fellowshipmin tawh biakna vaia kipawlkhopna a omna khua pawlkhatte: Singapore, Kuala Lumpur (Malaysia), Tulsa (USA), Melbourne (Australia), Tokyo (Japan), Chennai, Kolkata, New Delhi, Guwahati, Bangalore adg.\n14. January 21,1972 in Manipur gamsugaDaizang khua ah Zomi National Congress min tawh Lamka gam sunga Zosuante in kipawlkhopna nei uh a; hih kipawlna ah pu T. Gougin M.A. pen a makai masate laka khat hi a, amah in tu kum (2012) in leitung nusia ta hi.\n15. May 19-21,1988 in Mizoram Champhai khua ah First World Zomi Convention kawmpi om a, gam thum panin Zomi 2,00,000 khawng kimu khawm uh hi. Tua ciangin Zo Reunification Organisation (ZORO) hong piang hi.\n16. May 20,1995 in ZORO min tawh UNO General Secretary tungah Zo minam tawh kisai documents 20 tak kipuak hi. Tua lai sungah Zomite pen British te in hong uk ma pekin pau leh ngeina kician nei amau le amau a ki-uk ngei ahihna thu zong kigelh hi leh kilawm hi.\n17. I pu i pate hun pek panin i minam tawh kisaite ah 'Zo' cih kammal na kilimzat mahmah khin a, Paite, Tedim, Lamzang, Losau, Sihzang, Teizang, Simte, Thangkhal, Saizang, cihte pen Zomite in Chin hills gam a tun khit (A.D.1400 pawl) cianga kammal piang tawm hih tuak hi. Ei minam tawh kisaite ah 'Zo' cih kammal a kizatnate - Zosuan, Zo vontawi,Zo Lianu,Zo Heisa, Zogam, Zo lei, Zo la, Zo ngeina, Zo ak, Zo damtui, Zo huihkhi, Zo vawk, Zo ui, Zo Inn adg. Tuate pen Paite huihkhi, Tedimdamtui, Lamzang la, Losau vok, Paite Heisa, Tedim Heisa kici ngei lo hi. Hih thute panin i hihna bulpi taktak pen Paite/Tedim/ Teizang/Sihzang cihte hi masa loin, Zomi i hih zia kilang hi.\n18. A.D 1925 in American Baptist Missionary Rev. J. H Cope in Zomite adingin Roman Script zangin school text books a hong bawlsak class IV dong Zogam sang (schools) ah sin kipan a, tua pen Zolai kici hi.\n19. March 6, 2009 in USA gam Oregon state, Portland khuapi ah Zomi Association of US (ZAUS) kiphuan a, tua pen August 28, 2009 in World Association of Non-Government Organization (WANGO) ah member in kisang a, June 14 - 15, 2012 sungin UN General Assembly Informal Interactive Hearings kikhopna ah ZAUS min tawh Zomi 4 kihel uh hi. December 17, 2009 in United Nations Department of Economic and Social Affairs (UNDESA) ah ZAUS member in kisang hi.\n20. A.D 2010 in Zomi Electronic Dictionary kingah ta hi (www.zodictionary.com).\n21. April 15, 2010 in leitung gam tuamtuam pan Zolai sin thieh nading internet pan kihong ta hi.\n22. Kawlgam leh India gam ah Zomi Youth Association(ZYA) kiphuan a, amau in tuahsiate, cimawhte leh leh natna haksa diak a neite huh uh hi.\n23. A.D. 1980 in Kawlgam ah Zomi Christian Literature Society(ZCLS) kiphuan a, amaute hanciamna tawh Tedim Labu, Tedim Lai Siangtho leh Naupang Nipi Sang thusin bu kingah thei zel hi. A.D. 1994 in Zomi Literature Uplift Society (ZOLUS) Kawlgam ah kiphuan a, kum sim in ZOLUS magazine hoih mahmah Yangon panin kisuaksak zel hi.\n24. Lamka gamah Zomi Council (ZC) in Zosuante sungah thu haksa diakte saiin Zomite khantohna ding ngaihsun uh hi.\n25. A.D.2011 in America gamah Zomi Baptist Mission Church kiphuan hi.\n26. Kawlgam sungah Zomi Music Uplift Society(ZOMUS) kiphuan a, music lamah khantohna lam nasem uh hi.\n27. November 30 -December 2,2005 sungin Tedim khuapi ah Zomi 3,000 in Hallelujah Chorus sakhawm uh a Zomi Festival of Praise (ZOFOP) kici hi. Hih pen Rev. David Go Lian Sum te hanciamna tawh kibawl ahi hi.\n28.Kawlgam sungah Zomi Football Association(ZOFA) kiphuan a Kalaymyo kiimah kimawlna lam sai uh hi.\n29. Kalaymyo panin newspaper "Zomi Times" leh " Tongsan" kici tuni dongin kihawm khia zel hi.\n30. February 20 " Zomi Nam Ni" pen USA, Canada, Australia, Norway, Hong Kong, Singapore, Malaysia, Thailand,Tokyo, Germany, India leh Myanmar a Zomite in Zo puan silh-in, Zola sain gualnuam takin hih ni zang tek uh hi.\n31. A.D 2010 in Zomi Computer and Internet Association (ZOCIA) kiphuan hi. Hihte banah US gam Tulsa khuapi-ah Zomi Innkuan, USA World Zomi Congress, Kalay ah Zomi Siamsin Kipawlna, Yangon ah Zomi Christian Alliance, Zomi Association of Malaysia, Zomi Association of Australia, US ah Zomi Ministers Fellowship, USA ah Zolai Network, USA ah Zomi Social Welfare Committee, Lamak ah Zomi Mothers Association, India ah Zomi Human Rights Federation, India ah Zomi Artistes Association, Zomi Innkuan - Singapore & Germany, UK ah Zomi Welfare Organization, Falamah Zomi Theological College, Lamaka ah Zomi Re-unification Organization (ZRO), Zomi Online Library (www.zomilibrary.com) leh a dangte. Mahatma Gandhi' innkuan thukhun bangin ei innkuan sungah i pau leh i lai zang tek ni. Minam pilte in amau inn sungah minam dangte pau zang lo uh hi.\nTua ahih manin M.K. Gandhi in, "Ama' minam a simmawh mi in mihai ahi hi" ci hi. Pasian in hong bawl banga nuntak ngamna pen Pasian mite hih dingin a kilawm ahi hi. Pasian hong bawl lo bang takin omna in kineihna (ngian,hypocracy ) nam khat ahi hi.\nBy: Rev. Suan Khan Thang ( GS of Zomi Baptist Church, Mizoram)\nbest rapid weight loss program link\n1/27/2018 02:42:57 am


url: =Zingsang tuung ~ Hau Za Cin :: ZOMI DAILY\nZingsang tuung ~ Hau Za Cin\nposted on 23 July 2015 at 11:25 am Lomkholna: Article, Hauzacin\nVasa lah ham ciauciau, daingo lah te diamdiam, huihdam lah nung hiauhiau a, ka thawhbaih hangin ka kisik hetkei hi. Lawmte in mei mut bangin a nakngek uh a mutging zuaizuai uh hang ka zing thawh ding hong dallo uh a, gamdai takin ka dingkhia hi. Tohlet pan ka khuadak cianga ka muh a tunga teng bekbek zong zing thawhbaih tham cingkhin ka sa hi.\nKongkhak a ka kaihseng bulh khian in ka kawnga puanza lawnkhia in kong bianga kikhai pheituamtom ka teng a, innuai ah tuaksuk in aksi banga te zaizai daingote ka sik a, ka khe hong kawt in hong vot siausiau a, phalbi zingsang bangin ka cisung hong let zangzang hi. Ama zana guahzu dektak banga khuamui pian pen zankim ma in khuapha sitset in aksi te kimu hiding hiven zing daitui na kia zihziah hi. Ka kaihseng/phanat suahkhia in ka khe guak tawh ka sik pheiphei a, ka khepimuk in daingo te sui ciauciau in lailen taw deel eu eu bang mitkha ah hong lang phial mawk hi. Siakmit ciang daingo tuiin hong kawtsak hangin votsa in ciling cih bang omlo a, lungsim siangthosak in, khuak ihmu ding thosak a, ngaihsutna ciimsak in lungsim pilsak hi (khanglosak). Kumpi Solomon bangin kipil phial leh kilawm – kihalh sitset hi (fresh feeling).\nHuan sungteng vial khat kiimvial in, huan gei a tualpi dung leh vai vial khat mah kimvial leuleu in suangpi tungah ka kahto a, a geia tuibualna mikangte bangin “swimming pool” acih tangtang uh ka suk et a, ka zingthawh tung hikei leh ka kibualkik nuam hi. Zan nitak ka tunciil vua ka lawmte tawh ka kibualna uh ka mitkha ah hong kilanga lawmte zingtho nailote bang va phottoh a tuibualpih ding ka utphial hi!\nKa kiim vua Golf satna mun a Golf ball kitawm nailo a pak ziziaite ka gal et ciang vakhu tui peuh hileh kilawm kasa liang hi. Mihaute gamtatna mun ah hibangin van leh nate akicing zihziah himaw ciin ka ngaihsuna hibang hun nuam leh mun nuam ka mit tawh va mu kha in ka khe tawh va sikkha in, ka lungsim pilsiang taka khanglo a hong omsak khuahun nuamte nuam kasa a, angtang ka kisa hi. Leitung pen a nop ciangin nuam ngaungau himawk mah ei ka ci mai hi.\nNisuak ding mualtunga hong kisung ciciai ka etet laitak in lawmte zong hong tho ngeingai uh a, kisil dingin tuibualna lam hong zuan uh a, ahi zongin tui buallo in kisil buk a tuilum zuan ding ahizaw uh hi. Zingsang thawh tunga tuilum tawh kisil hit-hiat khit ciang a lum hithit mikangte’n breakfast a cihte uh ne dinga dawhkan kiim ah tutkhop khiukheu zong a nuam mawhlo khat himawk hi. Anbuk lam pan zingsang huihsiang tawh hong nung khawm anhuan min leh aktui kan gim hong nam veuveu a, niangtui khu i nak ah hong lut heuheu ciangin ‘lungdam koh’ ding zong lawp huai in, i lungsim siangtho mahmah hi. Thupha khat khit khat simin a tampi hong kipia hi cih i mangngilh kei hi.\nZingsang nisuak lah tohlet tunglam ah kahto ta a, zingsang niangtui leh moh lah i gilpi sungah kiguang khinta, tuibuk lam ah i hihnop om lai hileh kilawm cih bang tawh breakfast nek khit ciang innlam ciahna ding motor car i gei ah hong kingak tak ciang i khiatlah mahmah ding tua bang zingsang khuavot hiuhiau hun nuamte cik ciang a kimu kik tam maw ciin — hun khempeuh hong tonpih Topa tungah lungdam ko in tawlngalo mainawt in i khualzinna leitung maban a kisuankik hi.\nSulkik lello ding nunlui mualliamte,\nCik ciang ngilh ni om ding hiam?\nTuun leh zua leh laizom teng tawh ngabang lenlai,\nCik ciang tuangtung kik ding hiam?\nNgailo om diam hun leh nite,\nNun nuam i lenlai nite.\nPrevious: Zomi Kipawlna tuamtuam te dinmun etpakna\nNext: Asiangtho suakta leh Thutang Kiteelna (Free and Fair Election)\nTonzang in cidamna lamsang nasepna ah asiampen ngah\nKawltangmai ciindan (Watermelon) ~ AS Thangbawk\nZotual lai biak na lai hilo


url: =Ngeina leh Christian Upna (2) ~ Rev. Fr. Damian Dal :: ZOMI DAILY\nposted on 6 June 2015 at 10:09 am Lomkholna: Article, Biakna, DamianDal\nA. Ngeina (culture) in mizem hi. Minampi cing khat i hihna dingin ngeina picing kisam hi. Tua ngeina te khempeuh in, minam khat ii zia le tong ahihi. Minam laam, minam puan, minam dial, minam van, minam laan (national flag) cihbang ahi a, minam khat ii nekzia dawnzia, thugenzia lasak zia cih ahi zongin, tua te khempeuh Ngeina ahihi.\nB. Christian upna in mizem in, mipicing, mihoih, mimanpha khat i suahna dingin Christian upna picing kisam hi. Tua Christian upna in honggumpa ahi Jesu Topa ii zia le tong te eite in i nuntakpih zawh nading in thagui ahihi. Hihthu hangin, Christian upna sungah, Christian te laamzia, Christian te silhzia teenzia, Christian te van (gentehna, Laisiangtho bu, Biakinn, singlamteh), Christian khat ii nekzia dawnzia (avallua nekna dawnna in mawhna), cihte khempeuh Christian upna tawh kizom hi.\nC. Ngeina leh Christian Upna: Ngeina ii deihna leh Christian upna ii deihna nih kikal ah kilamdan na tampi kimulo hi. Banghanghiam cihleh tua nihkikal ah kilamdanna tampi na omlo ahih man ahihi. Ngeina in minam khat apicing minam, akhangcing minam, akhangto minam, a ettehtakhuai minam a hihna dingin athupi penpen theihloh aphamawh, nuntakpihloh aphamawh minamkhat ii zia le tong ahihi.\nTua bangin minam khat ahoihsak, akhangtosak, apicingsak, alamsangto nuntakzia, kipattahzia te leh bangcibangin Christian upna kilangdo thei dinga, bangcibangin Christian upna tawh kithu pualo ding a hihiam. Christian upna in zong mipicing, mikhangto, akilamsang minam, ahoih leh a ettehhuai minam suahna dingin, hongmapi, honghilh, hong siangthosak upna thu ahihi. Hih thute hangin Ngeina leh Christian upna kikal ah gamgii kibawlthei lo in, giisuang kiphut theilo hi.\nD. Ngaihsuthuai: A ngaihsuthuai thu ah, hong picingsak ding, hong lamsangding, hong lamto ding, hong hoihsak ding, minam picing hong suaksak ding, ettehhuai minam hong suaksak ding i Ngeina te bangcibangin i kem a, bangcibangin i nuntakpihhiam cih thu ahihi. Pasian nasem kahi aci mitampite in, Ngeina vante onghaltumsak in, Ngeina laamte hong phiatsak phialphial in, Zogam Zolei ah pupa te in, amaute pilna siamna tawh ana bawluh, leibel suangbel te nangawn dawivan, kauvan ci in satzanin paai kipaai a, tua leibel bawldan nangawn khangthakte athei i omnawnkeizen hi.\nAman pha mahmah, minamkhat ading tehpih omlo vannamkhat ahi, Khibah te nangawn dawivan kauvan ci in, hongkipaaisak, hong kizuakkhiasak hun na omngeizen hi. Lungdamhuai thu khatin, tuhung khangthak Christian te in minam ngeina, minamvan te itding kepding, lapsangding cihthu khanlawhna kinei kikthei ta ahihmanin, tuabang nasephoih asem, amapi te tung minambup tangin ilung adamhi. Ahi zongin, ngeina van leh ngeina pilna tampi te pen Christian upna minsuangin, paulap in kisusia khinta a, Zomi te Khipi, Khibah akipan minam ngeinavan hoihtampi te migam milei ah taangvan kepna ah (museum) nakikoihta hi.\nNgeina thu i theihloh manin, Christian upna leh i ngeina neih sunsun kopkhatin i kemkhawm theikei hi. Khanglui khangthak mawhsak nading hi loin, tuni dong ciangmah in akem thei taktak nailo te ihihi. Upna in minamkhat ii Ngeina sungah innteek asuah matengin, tua Christian upna in tua minam ii Ngeina sungah lengla tangden in teektang zolo hi, cih pen leitungah Pasian thulam mipil (theologians) khempeuh in a nagen uh thu ahihi.\nEtkaakna pawlkhat: Ngeina laam ci in, i laam a, ahi zongin banghang in numei pasal kikhek diimdiam in, khutte kizomin kilaam sese hiam. Numei te in ngeinadial pen a angah oksuk in, kaaisak dildial in, pasal te in ahih leh aziatlam liangko panin aveilam pangah khiasukin kaaisak sese hiam. Banghangin minam khat ii dial pen pasal te in ngawngawh (stole dan)in kizanglo hiam. Tu hunciangin, pasal te nangawn in minam dial pen a ngawng uhah ok (stole) ta uhhi. Ngawngawh (stole) akizatna akhiatna in, “sila” cihna ahihi.\nPasian nasem te in stole ci in ngawngawh nazanghi. Tua in, mite mawhna leh ama mawhna pua in, Pasian sungah mite “sila” leh Pasian’ sila cihna ahihi. Tua bangin minam dial te pasal te in ngawngawh (stole) a, a ok minam kimu ngeilo hi (omlo hi). Minam khat in “Sila” minam a hi kei hi. Hihthu hangin pupa te in ngeina dial pen ngawngah na ok loin, alu ah nakhim in, minampi cing hihna “kei hi ing” cihna in aziatlam liangpan in, aveilam pangah nakaai sak hi. Ngeina thu thei leng Christian upna zong ei minam lakah teektang semsem ding ahihi. Rev Fr Damian Dal\nPrevious: ZAM pan dahpihna ~ Tg. Do Ngaih Gin (kum 34) & Pa Gin Za Tual (kum 38)\nNext: ZAM cidam khansau henla, Zomi tulza tampi adingin thupha hiden tahen!


url: =Mawtaw minthang Mercedes Benz thutomno :: ZOMI DAILY\nLeitungah Mawtaw a ki bawl masa pente lak ah Mercedes (Aksi lim tung) a bawl khia masa Germany mi Pu Karl Benz in kum 1878 kumin Mawtaw kici khat Engine nih ki tuah khat hong bawl khia hi.\nMawtaw a bawl theihma in Setzung (Factory) tuamtuam ah nasem hi. Himah leh ama deih banglo ahih manin Australia ah kum 2 va zinin tua lai ah Setzung Company khat hong ki pan hi. Lawh cinglo sum tampi leiba kawmkal ah a zi ding Zuu thawl piaksa ahi Pi Bertha Ringer tawh hong ki teeng uhhi. A zi lamten Tanu mo khak vankeng teng tawh a pasal company hangin leiba teng lohsak hi.\nA zi Pi Bertha Ringer in sum hau mawhlo ahih manin a pasal Pu Karl Benz na sep thapia in Mawtaw Benz kici khat Dec 31, 1878 hong bawl khiazo taktakta uhhi. Pu Karl Benz bawlsa Mawtaw khat tawh a zi Pi Bertha Ringer in a teenna khualui ah Mawtaw khat hawl kawmsa in a ciahleh mi khempeuh in muhnopsa in en ngeingai uhhi.\nTua panin mi tampi in Mawtaw hong lei uh aa, tuni 2015 tandong 1878 a ki pan Mawtaw Model thak bei ngeilo hi. Mawtaw kici a bawlzawh tukum December kha bei lian ciangin kum 137 tak hong cingta hi.\nTanu tapa 5 neih uh aa, Pu Karl Benz 1929 in kum 84 pha aa leitung hong nusia hi. Ama pian kum November 25, 1844 hi aa, tukum Nov 25,2015 ciangin kum 171 phata hi. Mawtaw a bawlma Sang hoih ahzong kahin lai hanciam mahmah hi.\nA mawtaw bawl cil in Zomiten Zolai ki neih nailo, Nipi ni ki khop ding cihte ki thei kha nailo, pilna sin ding cihte ki thei kha nailo hi mahleh tu-in amau tawh tutna kikim theih ding dinmun ah hong puak Pasian tungah lungdam koko in i maban limtak in geel semsem ni. Khangno thahat lai…. Lungdam, Thawn Tuang (Nashville TN USA)\nPrevious: Ka muhpak US Gamthu pawlkhat (30) ~ Awn Za Pau\nNext: Tedim Khuapi ah (27 Oct 2015)


url: =Feb 1, 2020 | Sicily khua-ah denna thuak ~ MUC\nFeb 1, 2020 | Sicily khua-ah denna thuak\nAdmin 1:10:00 AM Articles, MISSION NEWS\nSicily khua-ah denna thuak\nSalvatrice Salvina Mazza, 85\nKum 13 a pha pan Salvina Mazza, a pa in set-bing (bicycle ) tawh tai 33 val paipih hi. Rosolini khua ah om innkuan khat in Lai Siangtho thusinna nei nuam uh ahih manin tua dingin Carmelo Mazza tawh va pai uh hi.\nCarmelo Mazza in mawtaw nei lo-in bicycle tawh a a suk, a to lampi-ah hamsapi-in tua khuano va tung thei hi. A lawm pa khat uh Giovanni Giallanza in zong hong zui hi. Amah pen Ragusa ah Adventist suak masa pen hi. Giovanni in a pawlpi tungah ‘Carmelo Mazza’ thu pulaak hi. Tawlkhat khit ciangin pasal nih leh numei khat in Rosolini khua-a innkuante kiang va tung uh hi. Veng, kim le paamte in hih khual mite lamdangsa-in mu nuam thei mahmah uh hi. Hih khual mite in bang hong hih ding uh hiam, ci-in khat le khat kidong uh hi. Khua sung mite in hih khual zintunna-ah va zui uh hi. Tua inn a va tun uh ciangin inndim a mi kikhawm va tuak uh hi. Inntek pa in Lai Siangtho sung thute Carmelo Mazza dong hi.\nTua mi nihte in Mazza dawnkiknate lungkim lo uh a, pusuak khia uh hi. Minutes 20 khitteh mi nih in laibu honpi khat tawh inn sung hong lut kik uh hi. Tawl khat thungai-in a om khit uhteh hotkhiatna thu sim loh thu dang gen kei uh ee, ci-in tua mi nihte zong pusuak khia uh hi. Thu kigente lungkim lo-in palik va ko uh hi-in, palikte mat leh hen theih nading thu bangmah gen lo uh ahih manin palikte zong ciah kik uh hi.\nNai thum khitteh thugen mansiang thei uh hi. Cycle nawhsa takin sik uh a, lampi dungtengah mi dim a, tua mite in hih bang thugen deih nawn lo, za nuam nawn lo ci-in awng ngeei-ngaai uh hi. Protestant pawlpi deih lo ci-in nakpi pi-in awng uh hi. Mi kimkhat heh mahmah uh a, suang tawh den ding sawm uh a, Pasian kepna hangin bangmah ci lo uh hi. Carmelo Mazza in a nasepna-ah langpanna tampi thuak hi.\nLeitung galpi Nihna khit ciangin maan zaih kawikawi-in khualzin thei a, Pasian thu a genna-te ah suang tawh kidenna thuakin, hamsatna tuamtuam nawktan zo hi. Ragusa khua-ah 1952 kumin a masa pen Adventist pawlpi phut hi. A dang biakinn thum – Mazzarrone, Modica, leh Vittoria khua-ah zong pawlpi pankhia hi.\nTu-in Salvina in kum 85 pha a, a khualzinlai thute gen kik thei-lai hi. Tua bangin kum tampi bei khinsa thute a ciapteh theihna pen lamdang hi. Langpanna thuak uh hi taleh Jesuh thugen ding lau nawn lo hi.\nTu quarter leitungbup Sabbath 13na sumpi in Ragusa khua-ah biakinn kilam nading hi-in, ei conference in MUC kisapna dung zui-in kizeek ding hi.


url: =Nitum zia thusim (The Sunset Mystery) :: ZOMI DAILY\nposted on 11 August 2018 at 10:48 am Lomkholna: Biakna, Dimlunzam, News\nTua ni pen nitak tung lam hi. Ka vek un nitum na lam en kawm sa in mualpang khat ah ka tu uh hi. Siapa in athuhilh ong kipan in, “ Laisiangtho Calendar i et ciang, ni a tum lian leh tua ni pen a manta, azo ta hi.” Tuni sung a thu piang khempeuh pen abeisa hi pah a, ‘Zan’ki ci ta hi.\nTuni a buaina khempeuh zan’ a buaina ong suak hi. Tuni a i lungkhamna khempeuh zan’ a lung khamna ong suak hi.Tuni a na khialhna pen zan a na khialhna ong suak hi. Tuni a na dahna pen zan a dahna ong suak khin hi. Ni atum hun lian leh, hun bei sa ong suak hi.”\n“Tua teng pen bang thupitna om ahia leh sia aw,”\n“Messiah leitung ah ong vak lai in, “Kei mah in leitung khuavak ka hihi’ ci in leitung ah ong pai in, anuntakna ong pia khia hi.”\n“Tua tawh ni tum tawh bang mah ki memat sa mel kei si ingh e sia aw.”\n“Hih bang ai ve, Amah ong sih tak ciangin, leitung khua vak asi ong hi a,leitung khua vak pen ong mial in, khua ong mui hi. Tua leitung khuavak pen leitung ah ong kum suk hi. Ni a tum hi. A tatak in ci le hang, amah ong si in, ni ong tum hi. Amah pen han khuk sungah ong ki sial tak ciangin, tua ni pen lei sung a atum suk hi. Tua ahih man in amau te in, manlang tak in vui uh hi.\nAhang pen ni tum duiaduai mawk ahih ciang a, aluang la uh a, anoh vui mahmah uh hi. Tua ciangin, amau te in, han sungah aluang sial uh a, suangtum tawh khakcip in, seal atum uh hi. Leitung khua vak, Ni,pen lei lam manawh in tum in mial hi.”\n“Na cihnopna pen leitung khua vak leh nitang khua vak pen tum in mial khawm aci nuam na hia?”\n“Himah.” Acih khit ciang in, “Adeihna na thei hia?”\nLeitung khuavak pen leisungah tum cih pen nitum cihna hi lo dia.”\n“A deihna pen, leitung nitang pen khuamui in, alui na te zong nitum bang in atum ahi ta ve,Ni atum teh tua ni abei mah bangin, i ni lui, i leitung ngeina lui, nuntak na lui, a lui khempeuh abeisa hun ah ki khin ta hi. I khialhna, mawhna te zong bei khin zo ta hi. I natna, i buaina te zong bei zo hi. Imaizum na i gual letna te zong zan hi khin ta hi, tua teng zan hun in bei ding a, mithak, nunnathak, khihcipna om lo nuntakna ah ki tho kik ding cih bek ki ngak ta hi.”\nThe mission: Na nuntakna ah alui na khempeuh nitum bangin tum ta hen la, abeisa khempeuh zan hi ta hen la, Messiah ki vui na ah nitum khawm ta hen. John 8:12; 9:5; 19:30-41 The book of mysteries | Day 68 Dim Lun Zam\nPrevious: California gamsung meikang pen innveng kitotna panin akihalsak cimawk\nNext: ZAM Thupuak :: 12 Aug 18 (Zomi Khuado 2018)\nGal lianpen bang? ~ Tdkhen\nNorth Korea inzong agampan in Malaysian Ambassador hawlkhiatna pia ~ ZD